text:
Ni da vakatovotovotaka, sa rawa ni da yaco meda vaka na iVakabula ena noda qaravi ira na luvena na Kalou.
E dua na ivakadinadina levu duadua e tu vei keda ni o koya na noda parofita lomani, o Peresitedi Thomas S. Monson, sa ikoya na nona italai digitaki na Turaga sa ikoya ni sa vulica me dau muria na nona ivakaraitaki na i Vakabula—dau veiqaravi yadua, yadua ena dua na gauna. O keda eda sa papitaiso oti eda sa yalataka meda vakayacora vakakina. Eda sa yalataka meda “dau nanuma [na iVakabula] ka muria na vunau,”1 ka sa kaya o Koya, “Sa noqu vunau oqo, Mo dou veilomani, me vaka kau sa lomani kemudou.”2
Raica na kena oka ena malanivosa oqo nei Peresitedi Monson na veisureti vata oqori: “Eda vakavolivoliti tu mai vei ira era gadreva na noda kauwai, noda veivakayaloqaqataki, noda veitokoni, noda vakacegu, noda yalovinaka. … Eda ligana na Turaga e vuravura, ka sa noda ivakaro meda veiqaravi ka vukei ira na Luvena. O Koya sa vakanuinui tu vei keda yadua.”3
O sa rogoca beka—na veisureti meda veilomani? Vei ira eso, na veiqaravi se veiqaravi vakalotu yadua ena dua na gauna, ka muria na nona ivakaraitaki na i Vakabula, e sega ni ka rawarawa. Ia ni da vakatovotovotaka, sa rawa ni da yaco yadua meda vaka na iVakabula ena noda qaravi ira na luvena na Kalou. Me vukei keda meda veilomani vakavinaka cake, au vinakata meu vakatura e va na vosa meda nanuma tiko: “Taumada vakararai, qai veiqaravi.”
Ena voleka ni 40 na yabaki sa oti keirau a lako kei watiqu ki na valetabu ena neirau bogi ni gadi ena Vakaraubuka. Keirau se qai vakamau wale toka ga, kau lomaleqa ni oqo se qai ikarua ga ni noqu gauna ni oti noqu vakamau. A vakila beka e dua na marama ka dabe volekati au tiko. E kala mai ka vakasolokakana ena vakarokoroko, “Kua ni leqa. Au na vukei iko.” E ruru na noqu nuiqawaqawa, kau marautaka na vo ni soqoni ni valetabu o ya. A vakararai taumada, qai veiqaravi.
Eda sa sureti taucoko meda muria na nona ivakavuvuli kei na veiqaravi o Jisu vei ira na tani. E sega ni yaco walega vei ira na marama vaka na agilosi. Niu wasea e vica na ivakaraitaki e dau matau vei ira na lewenilotu ka ra sa vulica mera vakararai ka qai veiqaravi, vakarogoca na ivakavuvuli nei Jisu era vakaraitaka.
E kaya e dua na gone yabaki ono ena Lalai: “Niu digitaki meu dau veivuke ena kalasi, au rawa ni digitaka e dua na itokani me cakacaka vata kei au. Au digitaka [e dua na gonetagane ena noqu kalasi ka a vakasaurarataki au] baleta ni ra sega ni dau digitaki koya na kena vo. Au via vaka logavinaka taki koya.”4
Na cava a vakaraica na gone oqo? A raica ni sega ni dau digitaki na gone dau veivakasaurarataki ena kalasi. Na cava a cakava me veiqaravi kina? A digitaki koya me nona itokani ni dau veivukei ena kalasi. E vakavuvulitaka o Jisu, “Dou lomani ira na nomudou meca, vosa vinaka vei ira sa rukaki kemudou, caka vinaka vei ira sa cati kemudou.”5
Ena dua na tabanalevu, era a vakararai taumada na Matabete i Eroni ka ra qai veiqaravi ena dua na sala vakaibalebale. Ena veimacawa era dau yaco totolo mai na cauravou ka mai wawa tu e tautuba ni valenilotu ena tau ni uca, ucacevata, se ena katakata warumisa, era waraka tu na nodra yaco mai na lewenilotu qase ena nodra tabanalevu. Era laveta na idabedabe qiqi kei na ititoko yavaiva, mai na motoka, ka solia na ligadra kaukauwa mera tautauri kina, era qai tuberi ira yani na qase ulusika oqori ki valenilotu. Era sa vakayacora dina tiko na nodra itavi vua na Kalou. Ni ra vakararai ka qai veiqaravi, era sa bulataka tiko na ivakaraitaki ni nona ivakavuvuli na iVakabula: “Ni kemuni a cakava vua e dua sa lailai vei ira na wekaqu oqo, ni a cakava vei au.”6 Ni sa vakayagataki na lewenivuli vou ni itabagone, e sega ni vakatitiqataki ni na tadola na matadra na cauravou oqo ki na madigi vovou eso mera veiqaravi ena sala Vakarisito.
E na so na gauna ena gadrevi vakalevu na igu ena vakararai qai veiqaravi. A raica o Alexandria e dua na goneyalewa vakauqeti, ni na sega ni rawa ni vakaotia o Madison na tavalena na veika e gadrevi ena nona Torocake Yadudua baleta ni tauvi koya sara tu vakaca na lomawele. A vakauqeti ira na goneyalewa ena nona tabanalevu o Alexandria, taro ivakasala vei ira na iliuliu, ka lomana me cakava e dua na ka ena vukui Maddy, e dua na ka e sega ni rawa ni cakava o koya. Era cakava na goneyalewa yadua ena vukuna e dua na tiki ni itaviqaravi kei na cakacaka ni Torocake Yadudua me rawa kina ni ciqoma o Maddy na nona metali.7
Era na toso yani vakavinaka na goneyalewa oqori ki na itavi vakatina kei na veitacini marama ena iSoqosoqo ni Veivukei baleta ni ra sa vulica tiko me ra vakararai ka qai veiqaravi ena veisala ni yalololoma eso.
E vakananuma vei keda o Peresitedi Monson ni “Sa vu mai vei Karisito na loloma sa uasivi sara”8—se ena dua tale na kena vosa, na vakararai qai veiqaravi—“e dau vakavotui ni nanumi e dua na kena marama yada qase ka kau yani ki na soqo ni tabanalevu” vakakina “ni sureti na marama ka dabe duadua toka ena iSoqosoqo ni Veivukei, ‘Lako mai—mai dabe vata kei keitou.’”9 E yaga eke na lawa koula: “Ia na ka vakayadua ga dou sa vinakata mera kitaka vei kemudou na tamata, dou kitaka vakatalega kina vei ira.”10
A veiqaravi e dua na tagane vakawati ena rua na sala bibi sara. E kaya kina:
“Au a vukea tiko na watiqu ena dua na Sigatabu ena nona kalasi ni Lalai ka ra sinai tu ena gone waribariba yabaki vitu. Ni tekivu na gauna ni veiwasei ena Lalai, au raica e dua na lewe ni kalasi ni lokini toka ena nona idabedabe ka kena irairai ni sega ni bula vinaka. A vakasolokakana vei au na Yalotabu ni gadreva me vakacegui, au mani dabe e yasana ka taroga vakamalua se cava na leqa. E sega ni sauma … , au sa mani tekivu lagasere vakamalua vua.
“Era vulica tiko na Lalai e dua na sere vou, ni keimami lagata, ‘Kevaka au vakarorogo e yaloqu au na rogoca na domona na iVakabula,’ Sa tekivu meu vakila na rarama vakasakiti duadua ka raragi na yaloqu. … Au ciqoma e dua na noqu ivakadinadina me baleta na nona loloma na iVakabula ena vukuna …kei au. … Au vulica ni o keda na ligana [na iVakabula] ena noda qarava e dua.”11
A sega walega ni raica na turaga bula Vakarisito oqo ni gadrevi me vukea na watina ena dua na kalasi ka sinai tu ena gone yabaki vitu waribariba; a qarava talega e dua na gone e vakaleqai tu. A muria na i Vakabula, ka a vakavuvulitaka, “Ia na ka kecega dou sa raica niu sa kitaka mo dou kitaka talega.”12
Ena dua na gauna lekaleka sa oti a dolava e dua na waluvu na madigi vei ira na tisaipeli nei Jisu Karisito mera vakararai taumada ka qai veiqaravi. Era raica na tagane, marama, itabagone kei ira na gone ni sa vakarusai na bisinisi kei na veitikotiko ka ra biuta tu na veika kece mera veivuke me vakasavasavataki ka vakavinakataki na veika sa vakacacani. Eso era raica na gagadre ni veivuke ena cakacaka vakaitamera ni savasava. Eso tale era qusi itaba, na itukutuku vakalawa, ivola, kei na pepa bibi tale eso, ka ra qai vakaliliga yani vakamatau mera mamaca ka maroroi na veika e rawa. Na vakararai qai veiqaravi e sega ni dau rawarawa ka sega talega ni dau curu vakavinaka ena noda ituvatuva.
Na vanua cava tale beka e vinaka me caka kina na vakararai qai veiqaravi me vaka na noda vale? E dua na ivakaraitaki mai na bula nei Elder Richard G. Scott e tukuni kina:
“Ena dua na bogi a yadra tagitagi mai o Richard na luvei keirau tagane lailai ka leqa tiko na nona uto. … E kena ivakarau me dau duri na watiqu me raica na gone ni tagi, ia ena gauna oqo au kaya, ‘Au na raici koya.’
“Ena vuku ni leqa e tiko vua, ni sa tekivu tagi, ena tatuki vakatotolo sara na utona. Ena lua ka vakaduka na iubi ni mocemoce. Ena bogi o ya au a roqoti koya vakavoleka sara me vakamalumutaka na tatuki ni utona ka vakadulai koya ena noqu veisautaka na nona isulu ka veisautaka na iubi ni mocemoce. Au roqoti koya toka me yacova ni sa moce. Au a sega ni kila ena gauna ko ya ni na oti ga e vica na vula sa na takali yani. Au na dau nanuma tiko ga na noqu roqoti koya toka ena loma ni bogi ko ya.”13
E kaya ko Jisu, “Ia me nomudou tamata ga ko koya yadua vei kemudou sa viavialevu.” 14
Ena so na gauna eda na temaki meda veiqaravi ena ivakarau e vinaka vei keda ka sega ena ivakarau e gadrevi ena gauna o ya. Ni vakavuvulitaka o Elder Robert D. Hales na ivakavuvuli ni bula manini, a wasea e dua na ivakaraitaki ni nona volia e dua na iloloma vei watina. Qai taroga o watina, “O volia oqo me baleti au se baleti iko?”15 Kevaka eda moica na taro oqori vei keda ni da veiqaravi ka tarogi keda, “Au cakava tiko oqo ena vukuna na iVakabula, seu cakava tiko me baleti au ga?” Na noda veiqaravi ena yaco me tautauvata kei na nona veiqaravi vakalotu na iVakabula. A taroga na iVakabula, ka dodonu vakakina vei keda, “A cava drau sa vinakata meu cakava vei kemudrau?”16
Ena vica na macawa sa oti, au a vakusakusa ka oca sara vakalevu, ka levu na ka me caka ena noqu ituvatuva ni cakacaka. Au nuitaka meu lako ki na valetabu ena siga ko ya kau vakila niu sa rui osooso vakalevu. Ena gauna e votu kina ena noqu vakasama niu sa rui osooso ka sega ni rawa na lai veiqaravi ena valetabu, e vakayadrati au sara ga ena cava au gadreva vakalevu duadua meu cakava. Au biuta na noqu valenivolavola ka taubale yani ki na Valetabu e Salt Lake, ka vakataroga voli se sala cava meu na toboka tale kina na gauna sa lako oqo. Au vakavinavinakataka, ni sa rui dau vosota vakadede ka dau loloma na Turaga ka vakavulica vei au ena siga ko ya e dua na lesoni totoka.
Niu dabe sobu ena rumu ni soqoni, a dolele mai e dua na marama gone ka vakasolokakana ena vakarokoroko, “Au lomaleqa. Se qai ikarua ni noqu lako mai ki na valetabu. E rawa beka ni o vukei au?” E kila rawa beka vakacava ni sa ikoya sara ga oqori na malanivosa au via rogoca? E sega ni kila o koya, ia e kila na Tamada Vakalomalagi. A vakaraica toka na noqu gagadre levu duadua. Au gadreva meu veiqaravi. A vakauqeta na marama gone oqo me qaravi au ena nona sureti au meu qaravi koya. Au vakadeitaka vei kemuni ni a yaga vakalevu cake vei au.
Au vakaraitaka ena vakavinavinaka levu na levu ni tamata Vakarisito na nodra bula ka ra a veiqaravi ena vuku ni neitou matavuvale ena loma ni veiyabaki. Au vakaraitaka na noqu vakavinavinaka mai vu ni yaloqu vua na watiqu lomani kei na matavuvale, era veiqaravi ena nodra guilecavi ira vakaiira ka vakakina ena loloma levu.
Meda segata taucoko meda vakararai mada, ka qai veiqaravi. Ni da vakayacora vakakina, eda sa rokova tiko na noda veiyalayalati, ia na noda veiqaravi, me vakataki Peresitedi Monson, ena ivakadinadina ni noda bula vakatisaipeli. Au kila ni bula tiko na iVakabula. Na Nona Veisorovaki ena rawa kina vei keda meda bulataka na Nona ivakavuvuli. Au kila ni noda parofita nikua o Peresitedi Monson. Ena yaca i Jisu Karisito, emeni.
Show References
-
-
2. Joni 15:12.
-
3. Thomas S. Monson, “Na Cava Au sa bau Cakava Vua e Dua Nikua?” Liaona, Nove. 2009, 86.
-
4. Canyon H., “A Good Choice,” Friend, Janu. 2012, 31.
-
5. Maciu 5:44.
-
6. Maciu 25:40.
-
7. Raica na “For Madison,” lds.org/youth/video/for-madison.
-
8. Moronai 7:47.
-
9. Thomas S. Monson, “Sa Sega ni Mudu na Loloma,” Liaona, Nove. 2010, 125; raica talega na Luvequ Yalewa ena Noqu Matanitu: Na iTukutuku kei na Cakacaka ni iSoqosoqo ni Veivukei 2011), 101.
-
10. 3 Nifai 14:12.
-
11. Al VanLeeuwen, “Serving the One,” Liahona, Okosi. 2012, 19; raica talega na Sally DeFord, “Kevaka Au Vakarorogo e Yaloqu,” iTuvatuva ni Gauna ni Veiwasei 2011, 28.
-
12. 3 Nifai 27:21.
-
13. Richard G. Scott, “Na Veivakalougatataki Tawamudu ni Vakamau,” Liaona, Me 2011, 96.
-
14. Maciu 20:26.
-
15. Robert D. Hales, “Meda Dauveiqaravi ena Veika Yaga ni Bula Vakayago ka Vakayalo,” Liaona, Me 2009, 9.
-
16. Maciu 20:32.


c: text/html

text:
Vakasama ni Vuli kei na Veivakavulici
A vakayagataka na iVakabula na ivolanikalou me vakatavulica ka vakadinadinataka na Nona ilesilesi. A vakatavulici ira na tamata o Koya mera vakasamataka vagumatua na ivolanikalou ka vakayagataki ira me vukea na nodra lomatarotaro. A vukei ira o Koya mera tadolava na lesoni ni kosipeli mai na veika era sa sotava ena vuravura wavoliti ira ena vakayagataki ni ivakaraitaki e rawa ni ra semati kina. A sureti ira o Koya mera yaco me ivakadinadina ni Nona ivakavuvuli ena kena vakatavulici ka vakadinadinataki vei ira tale eso ena sala ka na vakatitobutaka na nodra kila deivaki na ivunau.
E tiki ni nomu ilesilesi vaqasenivuli ni itabagone oya na vakarautaki ni itaviqaravi me vulici ka salamuria na ivakavuvuli ka vakaraitaka na iVakabula. Kiliki ki na isema ena imawi mo raica kina eso na vakasama o na rawa ni vakayagataka me vukei ira na itabagone ena qarai ni vosa ni parofita, raica na ivakaraitaki ni ivakavuvuli o vakatavulica tiko, ka wasea na kosipeli vei ira tale eso. E rawa ni o vakayagataka na veivakasama oqo ki na ulutaga ni lesoni cava ga.
Ena nomu tuvana na veitavi me qaravi, nanuma ni dua na nomu itavi levu namaki ena vakatavulici ni itabagone oya na nodra vakayaloqaqataki mera wasea na veika era sa vulica. Ni ra vakatakila na dina ni kosipeli na itabagone, e sa na vakadeitaki e lomadra kei na nodra vakasama na dina oya mai na kaukauwa ni Yalo Tabu. Na wasei ni kosipeli vei ira tale eso ena vakavuna mera veivakaukauwataki na itabagone ena kena rogoci na dina ni kosipeli mai vua e dua e qase cake ka dau bibi sara toka ena so na gauna mai na kena rogoci vua e dua na iliuliu se qasenivuli.

robotstxt: allowed

filter: keep


text:
E vuqa sara na sala vei ira na itubutubu mera kunea mai kina na veivuke kei na veitokoni era gadreva mera vakavulici ira kina na luvedra ena kosipeli i Jisu Karisito.
Au sa mai yacova e dua na gauna talei ena vula ikatakata oqo—au sa mai yabaki 90 kina. Ni da dau yacova e dua na gauna cecere ni noda bula, e veivuke ka veivakasalataki na noda railesuva na veika sa yaco kei na ka eda sotava ena veigauna sa oti. Kemuni na itabagone ko ni vakarorogo se wilika tiko na vosa oqo ko ni na rairai sega beka ni taleitaka na 90 na yabaki ni bula, ia na gauna au a sucu kina, e tukuni tu ni balavu ni bula vakaoqo sa dua na isausau cecere. Ena veisiga au sa vakavinavinaka tikoga vua na Tamada Vakalomalagi ni sa vakalougatataki au tiko meu bula balavu.
Sa veisau sara e vuqa na ka ena gauna ni noqu bula. Au sa raica na vakatorocaketaki ni gauna oqo ni buli iyaya kei na vakau itukutuku vakarawarawa. E dua na isakisaki cecere vou ni noqu gauna ni bula e liu na kedra buli vakalevu na lori kei na talevoni kei na waqavuka. Nikua sa voleka ni veisau ga e veisiga na sala eda kunea, wasea ka vakayagataka kina na itukutuku eso. Ena noqu gauna au dau qoroya na veisau totolo ni vuravura oqo eda bula tiko kina. E vuqa na veika vovou eda kurabuitaka ni rawa me vakavinakataka cake na noda bula.
Mai na veisau totolo sa yaco wavoliti keda tu, eda na masu vagumatua ka cakacaka meda vakadeitaka me gumatua tikoga yani na yavunibula ni kosipeli i Jisu Karisito. Eso vei ira era sa vakacacani tiko ka rawa ni takali yani. Na ulu ni lisi ni yavunibula oqo, ka sa yaco, me boloraki taumada tiko mai vua na meca, sai koya na savasava ni vakamau vata kei na iusutu bibi ni matavuvale. Era vakarautaka e dua na iyaqa ka toba veitaqomaki ni dua na itikotiko me vakauqeti kina o ira na luvena yadua na Tamada Vakalomalagi dauloloma mera caka vinaka ka rawata na yavunibula tawamudu.
Ena nodratou maqusa tiko na noqu matavuvale, ena kena marautaki na yabaki 90 ni gauna talei ni noqu bula, e ratou a vukea meu nanuma ka vakavinavinakataka na veika au sotava ena noqu bula balavu oqo. Me vakaoqo, a sokomuna ka wasea vei au o vugoqu yalewa e vica na ivola au a vola vei rau na noqu itubutubu volekata na 70 na yabaki sa oti mai na noqu keba ni mataivalu ena yanuyanu o Saipan ena Pasivika ena gauna ni iKarua ni Valu Levu.
A vesuka na mataqu e dua vei ira na ivola oqo. Oqo e dua na ivola au a vola vei tinaqu me na dolava ka wilika ena Sigatabu ni Tina ena 1945. Au gadreva meu wasea mada vei kemuni e vica na tikina kau nuitaka ni o ni na raica na vuna au na dau vakavinavinaka tu ga kina vei rau na tamaqu kei na tinaqu lomani ena vuku ni lesoni au a vulica mai na nodrau ivakavuvuli ena neitou itikotiko. Rau a ivakaraitaki uasivi sara na noqu itubutubu kau sa mai maroroya tudei tiko ni rau sa itubutubu vinaka ena nodrau vakaliuca taumada tiko na nodrau bula vakamau kei na susugi vakadodonu ni luvedrau.
E tekivu vakaoqo na noqu ivola ni Sigatabu ni Tina 1945:
“Kivei Tinaqu,
“Ena loma ni va na yabakai sa oti au mai kalouca niu mai marautaka tiko vakayawa mai vei iko na Sigatabu ni Tina. Ena veiyabaki kece au gadreva meu tiko vata kei iko ka tukuna vei iko na noqu lomani iko kei na noqu dau vakananumi iko vakalevu, ia ni mai sega tale ni rawa, au sa na cakava ga na ka vinaka e tarava oya meu vakauta ga yani ena meli na noqu nanuma.
“Ena yabaki oqo mai na veiyabaki tale eso au sa mai raica kina na veika sa cakava vei au e dua na tina totoka. Na kena imatai, au diva tu ga na veika o dau cakava vei au. Niu dau duri mai na noqu imocemoce ena mataka lailai, au sega tale ni leqataka se savasava tiko e dua na noqu sote kei na sitokini. Au na dolava ga na noqu drowa, ka sa tu e kea. Ena gauna ni kana au sa dau kila tu ga niu na kania e dua na kakana au taleitaka, e vakarautaki vakavinaka sara. Ena bogi au dau kila niu na raica na siti savasava ena noqu imocemoce kei na kena veitaqataqai vakarauta toka me dakoba vinaka vei au. Na bula e vale sa rui ka talei sara.”
Niu wilika na imatai ni rua na parakaravu ni ivola oqo, au a kurabui ena kena irogorogo vakaciriloloma. Na irairai beka ni noqu vakavale toka ena dua na valelaca ka moce ena dua na taunamu ena kena loga ni keba sa vakavuna me dau lesu tale noqu vakanananu ki na noqu itikotiko vinaka duadua.
E toso tale na noqu ivola vei tinaqu:
“Ia e titobu na noqu vakananumi iko ena vuku ni nomu ivakaraitaki o vakayacora vei au. A yaco na bula me ka taleitaki vei kedatou vakamatavuvale ka keitou a vinakata me keitou muria na nomu ivakaraitaki, me tomani tikoga ena kena sotavi na reki vata ga keitou a taukena ena gauna ni neitou bula vakagone. O dau raica na gauna mo kauta na matavuvale ki na veiulunivanua baba sobu, ka keitou dau nuitaki iko mo cakava e dua ga na ka vata kei keitou mai na kaba ulunivanua ki na qito polo. O iko kei Ta drau dau sega ni gade taurua. E dau lako vata tu ga kei kemudrau na matavuvale. Ia oqo niu sa mai tu vakayawa mai vale, au dau gadreva ga meu talanoataka na noqu bula ena noqu itikotiko baleta ni sa rui ka rekitaki. Au sa sega ni rawa ni gole tani mai na nomu ivakavuvuli baleta na ka au na cakava ena tukuna tiko na nomu ivakarau ni bula. E bolei au vakalevu na bula oqo meu kilikili kaya meu vakatokai meu luvei Nora Sonne Perry tagane. Au doka vakalevu na noqu itutu oqo, kau nuitaka niu na kilikili kaya tiko kina.
“Au sa nuitaka niu na tiko vata kei iko ena yabaki mai oqo meu vakaraitaka vei iko na veigauna vinaka au tuvanaka tiko meu vakaraitaka vei iko ena Sigatabu ni Tina ni va na yabaki sa oti.
“Me na vakalougatataki iko na Turaga ena vuku ni veika totoka taucoko ko sa mai vakayacora ena vuravura vakaleqai oqo.
“Noqu loloma taucoko, Tom”1
Niu wilika tale na noqu ivola oya, au vakasamataka sara na ivakarau tudei ni matavuvale, na tabanalevu, na iteki, kei na itikotiko raraba au a susugi mai kina.
Na ibalebale ni ivakarau tudei sa ikoya na ivakarau ni nodra bula e dua na mataqali tamata. E tiko e dua na ivakarau tudei cecere ni kosipeli, e dua na ituvatuva ni yavunibula kei na inakinaki kei na cakacaka era kila vakavinaka tu na lewenilotu taucoko ni Lotu i Jisu Karisito ni Yalododonu Edaidai. Na ivakarau tudei oqo ni kosipeli, se ivakarau ni bula, e tadu mai na ituvatuva ni veivakabulai, na ivakaro ni Kalou, kei na nodra ivakavuvuli na parofita bula. E dau laki matanataki ena sala eda susugi ira cake kina na noda matavuvale kei na noda bulataka na noda bula yadudua.
Na imatai ni ivakasala vei Atama baleta na nona ilesilesi vakatamata e tiko ena iVakatekivu 2:24: “O koya oqo sa na biuta kina na tamana kei na tinana na tagane, ka kabita na watina: a rau na lewe dua ga.”
Na nodrau duabau na tagane kei na yalewa me rau vakamau vakadodonu ka vakalawa e sega walega ni veivakarautaki ki na itabatamata mai liu me ra vakatawana na vuravura, ia e kauta talega mai na reki kei na veivakacegui cecere duadua e rawa ni kune ena bula oqo. E ka dina oqo ena gauna e vakatikora kina na kaukauwa ni matabete ki na dua na vakamau me sa ka ni bula oqo ki na veigauna tawamudu taucoko. O ira na gone era sucu mai ena vakamau vakaoqo era na taqomaki ena dua na ivakarau ka na sega ni kune ena dua tale na vanua.
Na veilesoni e vakavulici ena itikotiko mai vei ira na itubutubu vinaka sa tekivu me vakabibitaki sara tiko ena vuravura oqo, ena vanua sa yaco vakarabailevu tu kina na veivakauqeti ni meca. Me vaka eda sa kila tu, sa saga tiko o koya me vakasurataka ka vakarusa na yavu taumada ni noda itikotiko—na matavuvale. Ena qaseqase kei na sala vuni eso, sa valuta tiko na gumatuataki ni bula vakamatavuvale e vuravura taucoko ka vakacacana na ivakarau tudei kei na nodra veiyalayalati na Yalododonu Edaidai yalodina. Mera raica na itubutubu ni veivakavulici e na itikotiko sa ilesilesi tabu ka bibi duadua. Me vakataka ni rawa ki na vanua ni vuli tale eso, me vakataka na lotu kei na koronivuli mera vukea na itubutubu mera “vakatavulica na gone e na sala e dodonu me lako kina” (Vosa Vakaibalebale 22:6), na ilesilesi oqo sa nodra vakatabakidua ga na itubutubu. Mai na ituvatuva cecere ni bula marau, sai ira ga na itubutubu vinaka era sa nuitaki tiko mera taqomaka ka vakatorocaketaki ira na luvena na Tamada Vakalomalagi.
Ena noda ilesilesi cecere vakaitubutubu, e vuqa sara na sala vei ira na itubutubu mera kunea mai kina na veivuke kei na veitokoni era gadreva mera vakavulici ira kina na luvedra ena kosipeli i Jisu Karisito. Meu vakatura mada e lima na ka e rawa ni ra cakava na itubutubu me buli cake kina na ivakarau tudei kaukauwa cake ni matavuvale:
iMatai, mera masu vagumatua na itubutubu, ka kerea na Tamada Tawamudu me vukei ira mera lomana, kila vakavinaka, ka dusimaki ira na gone sa tala mai vei ira o Koya.
iKarua, sa rawa mera dau masu vakamatavuvale, vulica na ivolanikalou, kei na lotu vakamatavuvale ka dau kana vata vakawasoma, ka yaco na gauna ni kana oqo me ra veivosaki ka vakavulica na yavunibula.
iKatolu, sa rawa ki na itubutubu me votai ira vata taucoko ena duavata ni veitokoni ena Lotu, veitaratara kei ira na qasenivuli ni Lalai nei luvedra, iliuliu ni itabagone, kei ira na mataveiliutaki ni kalasi kei na kuoramu. Na veitaratara vei ira sa kacivi ka tabaki mera cakacaka vata kei ira na luvedra, sa rawa vei ira na itubutubu mera kila vakavinaka kina na nona gagadre digitaki ka matata e dua na gone.
iKava, sa rawa vei ira na itubutubu mera wasea vakawasoma na nodra ivakadinadina vei ira na luvedra, vakadeitaki ira mera maroroya na ivakaro ni Kalou, ka yalataka na veivakalougatataki a yalataka na Tamada Vakalomalagi vei ira na Luvena yalodina.
iKalima, sa rawa meda tuvanaka na noda matavuvale me yavutaki ena lawa kei na inakinaki vakamatavuvale e matata, ka rawarawa, ena soqo kei na ivakarau tudei vakamatavuvale, kei na “veika vakailavo vakamatavuvale,” na vanua era na vakailesilesi taucoko kina na gone ka rawa ilavo me rawa kina ni ra vulica na tuva-ilavo, mamaroroi, ka saumi ikatini mai na ilavo era rawata.
Na vakatutu oqo me buli kina e dua na ivakarau tudei vakamatavuvale e kaukauwa cake ka sala vata kei na ivakarau tudei ni Lotu. Ena yaco na noda ivakarau tudei qaqaco vakamatavuvale me dua na isasabai vei ira na luveda mai “na gasau vidi ni ca” (1 Nifai 15:24) sa curuma tu na nodra ivakarau tudei vakaicaba, na ivakarau tudei ni veivakamarautaki kei na tamata rogo, na ivakarau tudei ni kadi ni dinau kei na isolisoli, vata kei na ivakarau tudei ni Initaneti kei na itukutuku era sa sotava tu ena veigauna. Ena vukei ira na luveda mera “bula voli e vuravura ” ka “sega ni vakavuravura” (Joni 15:19).
E vakavulica o Peresitedi Joseph Fielding Smith: “Sa nodra itavi na itubutubu mera vakavulici ira na luvedra ena ivakavuvuli veivakabulai oqo ni kosipeli i Jisu Karisito, mera kila kina na vuna mera papitaiso ka rawa mera gadreva dina sara e yalodra mera tomana tikoga nodra maroroya na ivakaro ni Kalou ni ra sa papitaiso oti, me rawa ni ra lesu tale mai ki na Nona iserau. Kemuni na taciqu kei na ganequ vinaka, ko ni vinakata beka na nomuni matavuvale, luvemuni; mo ni laki vauci vata vei tamamuni kei tinamuni ni bera ni ko … ? Kevaka kina, mo ni sa tekivu veivakavulici ni ra se qai sucu mai. Mo ni veivakavulici ga ena ivakaraitaki kei na vunau.”2
E tukuna tiko na ivakaro raraba ni matavuvale:
“Na tagane kei na yalewa vakawati me rau dau veilomani ka veikauwaitaki vakaveiwatini ka vakakina vei ira yadudua sara na luvedrau. ‘Raica na gone era sa Nona isolisoli na Turaga’ (Same 127:3). Sa nodrau itavi bibi na itubutubu me rau susugi ira cake na luvedrau ena loloma kei na bula dodonu, me rau vakarautaka na veika vakayago ka vakakina na veika vakayalo era gadreva, me rau vakavulici ira mera dau veilomani ka veirairaici vakataki ira, me ra dau muria na ivakaro ni Kalou, ka mera lewenivanua vinaka ena veivanua cava ga era tiko kina. …
“… Sa lewa vakalou, me ra veiliutaki ena yalololoma na tama ena nodra dui matavuvale, ena loloma kei na ivalavala dodonu ka sa nodra itavi talega na kena vakarautaki na veika me ra bula ka taqomaki kina na nodra matavuvale. Sa nodra itavi vakatabakidua na tina na nodra susugi cake na gone. Ena vuku ni veiitavi bibi oqo, era sa vakaitavitaki kina na tama kei na tina mera veivukevukei me vaka ni sa nodra icolacola vata.”3
Au vakabauta ni sa lewa vakalou me ilesilesi vakatina oya mera vakabibitaka na nodra susugi cake ka vakavulici o ira na itabatamata e tarava. Ia sa ka totoka sara meda raica na nodra cakacaka vata vakaidina o ira na tagane kei na yalewa veiwatini ena nodra umana vata na nodra veivakauqeti ka veivosaki vagumatua baleti ira na luvedra ka vosa vakakina vei ira.
Na nodra ravuti tikoga na luveda ena veika ca sa duatani cake sara ka douvaki tiko mai na kena a dau yaco tu e liu. Na kena tarai cake e dua na ivakarau tudei vakamatavuvale ena vakavavakutaka na ilati ni itataqomaki baleti ira na luveda, ka viribaiti ira mai na veivakauqeti kei vuravura.
Me vakalougatataki kemuni na Kalou oi kemuni na tina kei na itubutubu vinaka e Saioni. Sa nuitaki kemuni tiko mo ni maroroi ira na Luvena tawamudu. Eda na duavata vakaitubutubu, ka duavata kei na Kalou, ena kena vakayacori na Nona cakacaka kei na lagilagi vei ira na Luvena. Sa noda itavi tabu meda vakayacora na noda vinaka duadua. Au vakadinadinataka oqo ena yaca i Jisu Karisito, emeni.


text:
NINETEEN families in Yadua Village were handed new homes worth $400,000 on Friday as part of the government's cyclone rehabilitation and relocation program on the island.
Prime Minister Commodore Voreqe Bainimarama reminded the people of Yadua during the handover that they were situated on the path of tropical cyclones.
Commodore Bainimarama said it was important that villagers consider these issues before constructing their houses.
"E bibi na noda vakarautaki keda ena gauna ni leqa tubu koso ka dodonu me vakayadrata na nodatou tuvatuva ni veivatorocaketaki me laurai me da tara na vale vinaka ka kaukauwa me tudei ena gauna ni cagi laba (We need to take precautions before the strike of national disasters and ensure that we construct stable homes that can withstand cyclone winds," he said).
"E dodonu talega me laurai me ra vadaberi vamatau ka me kua ni vakayavalati vakarawarawa na noda vale ena gauna e dau tubu vakasauri mai kina na ua (You should ensure that your houses are constructed in sheltered areas so that they can be safe during tropical cyclones).
"E dodonu me tuva vakamatau na nodai tuvatuva ni veivatorocaketaki me salavata kei na vei leqa tubu koso tale eso e dau sala vata kaya (It is important that you take these issues into account before making any development plans)."
Commodore Bainimarama reminded the people of Yadua that they needed to cultivate crops that were resistant to bad weather especially those that could be preserved for long after the aftermath of a tropical cyclone.
"Na rai oqo e salavata kei na gagadre ni matanitu me vaka na ka e virikotori ena yavu ni vakavulewa vou me baleta na noda tiko vinaka ka varautaki na wai ni gunu vinaka savasava (This rehabilitation project is in line with government's intention under the new Constitution to ensure that our people are prosperous and have access to clean drinking water).
"Sa tu talega na gagadre me da vakavulici na leweni vanua me da lewenivanua yalomatua ka qaqa me da rawa ni kauwaitaka na nodra tiko vinaka na noda kawa ena veisiga ni mataka (The government also intends to teach the people of Fiji to be knowledgeable and strong for the sake of our future citizens)."


text:
Ena nomu veituberi, ena rawa kina vei ira o liutaka me ra raica, vinakata, ka vakabauta ni rawa ni ra yacova na ivakatagedegede cecere duadua ni nodra veiqaravi ena matanitu ni Kalou.
Au vakavinavinakataka vakalevu na madigi meu mai tiko ena soqoni cecere ni matabete oqo, ka mai rogoca na veivakavuvuli kei na ivakadinadina vakasakiti. E vakavuna meu nanuma lesu na veika au sa sotava oti. E voleka ni veika kece au sa qarava rawa ena noqu itutu vakamatabete e baleta ni o ira na tamata era kilai au, era raica na veika e tu vei au kau a sega ni raica vakaiau.
Niu a se tama gone, au a masuta meu kila na veika era rawa ni cau kina na luvequ ena matanitu ni Turaga. Me baleti iratou na gonetagane, au kila ni rawa ni donumaki iratou na veimadigi eso ni matabete. O iratou na yalewa, au kila ni ratou na veiqaravi ena nodratou matataka na Turaga. Era na cakava kece tiko na Nona cakacaka. Au kila ni ratou tamata yadua, ka na solia vakakina na Turaga vei iratou yadua e dua na isolisoli me ra vakayagataka ena nodra veiqaravi ena vukuna.
Au na sega ni rawa ni tukuna vei kemuni yadua na tama kei na iliuliu yadua ni itabagone na matailalai ni veika vinaka duadua mo cakava. Ia e rawa niu yalataka vei iko ni ko na vakalougatataki ira me vukei ira me ra kila na isolisoli vakayalo era a sucu vata mai. Era duidui na tamata kece ka duidui na cau e rawa ni ra cakava. E sega ni dua e sagai me druka. Ni o vakasaqara na ivakatakila mo raica kina na isolisoli ka raica na Kalou vei ira o liutaka tiko ena matabete—vakauasivi vei ira na gone—o na vakalougatataki mo laveta cake na ivakarau ni nodra rai ki na veiqaravi e rawa ni ra cakava. Ena nomu veituberi, ena rawa kina vei ira o liutaka me ra raica, vinakata, ka vakabauta ni rawa ni ra yacova na ivakatagedegede cecere duadua ni nodra veiqaravi ena matanitu ni Kalou.
Ena vukudratou na luvequ, au a masuta na ivakatakila meu kila kina na sala e rawa niu vukei iratou yadua kina me ratou vakarautaki iratou ena veimadigi duidui me ratou qarava kina na Kalou. Oti au qai tovolea meu vukei iratou me ratou raica, nuitaka, ka cakacakataka na vunilagi oqo. Au a ceuta e dua na papa me baleti iratou yadua na luvequ tagane ka dua na kena malanivosa mai na ivolanikalou me vakamacalataka na nona isolisoli talei kei na dua na iyaloyalo me matataka na isolisoli oqo. Ena ruku ni iyaloyalo kei na italanoa, au ceuta kina na nona siga ni papitaiso kei na siga e tabaki kina ki na veitutu ni matabete, ka makataki na kena balavu ena tikinisiga ni veigauna yadua oqori.
Au na vakamacalataka na papa au a ceuta me baleti iratou yadua na luvequ tagane me vukei koya me raica na nona isolisoli vakayalo kei na veika e rawa ni cau kina ena cakacaka ni Turaga. E rawa ni o vakauqeti mo raica ka kila, me vakataki au, na veisolisoli yadua kei na veimadigi duidui me baleti ira yadua na itabagone o dau lomana ka liutaka.
Ni yaco me dikoni na luvequ tagane qase duadua ka dua na Eagle Scout, a votu mai noqu vakasama e dua na iyaloyalo ni ikeli niu vakasamataki koya kei na nona veisiga ni mataka. Keitou a vakaitikotiko kina mai Idaho volekata na boto ni ulunivanua na South Teton, na vanua keirau dau taubaletaka vata ka sarava kina na nodra vakatubutubu cake na ikeli. Na iyaloyalo oqori ena noqu vakasama e kauta mai na vakanananu ni vosa nei Aisea:
“Sa dau solia na kaukauwa vei ira era sa malumalumu; ia ena vakalevutaka na kaukauwa vei ira era sa sega ni gumatua rawa.
“Io era na malumalumu ka oca ga na cauravou, a ra na bale sara na tamata bula:
“Ia ko ira era sa waraki Jiova era na vakaukauwataki tale; era na cabe cake me vaka era vakatabana vakaikeli; era na cici ka sega ni oca; era na lako tu ka sega ni malumalumu mai.”1
Ia na ka dina, keirau sa tarova na neirau dau kabata na ruku ni ulunivanua na South Teton kei na luvequ tagane qase duadua baleta ni sa oca o na luvequ. E vinakata me sa rauta. E kaya o koya, “Au na dau lomabibi tu beka ena veigauna baleta ni daru a sega ni yaco rawa ki cake? Ta, lako ga o iko—au sega ni vinakata mo yalorarawa.”
Au qai sauma, “Au na sega vakadua ni yalorarawa, ka o na sega vakadua ni lomabibi. Daru na dau nanuma tu ni daru a kaba vata mai ki ke.” Ena dela ni nona papa ni kena balavu, au a ceuta kina e dua na ikeli kei na vosaceuti “Ena Taba ni Ikeli.”
Ena veiyabaki e muri, a vakatubutubu vakalevu cake sara na luvequ vakadaukaulotu mai na kena au nanuma e rawa ni rawata ena yalonuinui. Ena veibolebole ena buturara ni kaulotu, eso na ka a sotava e vaka me sivia sara na veika e rawa ni yacova. Ena vukuna na gonetagane o laveta, ena vaka beka, na veika a sotava na luvequ, a laveti koya cake sara na Turaga ena vunautaki ni kosipeli ena dua na vosa dredre kau a sega ni vakabauta ni na rawata. Kevaka mo na tovolea vua e dua ga na cauravou e rawa me vakila na nona itavi ni matabete, au yalataka vei iko ni na tukuna vei iko na Turaga na levu ni ka o gadreva. Ena tu beka vua na gonetagane oqori na veika e sivia sara na veika ena vakatakila vei iko na Turaga. Vukei koya me dau ta icake.
E dau mamadua beka na gonetagane o via vakayaloqaqataka tiko ka na sega kina ni rawa me dua na italai qaqa vakamatabete. E dua tale na luvequ tagane e dau mamadua vakalevu ni se gonetagane lailai ka sega mada ga ni rawa ni curuma e dua na sitoa ka vosa vua na vunivola. Sa rui dau rere vakalevu. Kau lomaleqataka ena noqu masulaka na nona veisiga ni mataka ena matabete. Au vakasamataki koya ni sa na tu ena buturara ni kaulotu—oya e sega ni rogorogo vinaka. Au a dusimaki ki na dua na ivolanikalou e Na Vosa Vakaibalebale: “Era dro ko ira na tamata ca ni sa sega e dua sa vakasava: ia ko ira na yalododonu era sa yaloqaqa me vaka na laioni.”2
Au ceuta na “Yaloqaqa me vaka na Laioni” ena nona papa, ena ruku ni droini ni dua na ulu ni laione e kaila tu. Ena nona kaulotu kei na veiyabaki tarava, a rawata vinaka na vakanuinui ena noqu ceuceu. Na luvequ tagane ka dau mamadua ena dua na gauna sa vunautaka na kosipeli ena yalodina ka sotava na veika rerevaki ena yaloqaqa. A vakalevulevui ena nona itavi me matataka na Turaga.
E rawa ni yaco oqori ena vukuna na cauravou o tubera tiko. O na gadreva mo tara cake na nona vakabauta me rawa ni veisautaki koya na Turaga me dua na italai yaloqaqa cake mai na gonetagane mamadua o raica tiko ena gauna oqo.
Eda kila ni dau vakayaloqaqataki ira na Nona italai na Turaga. Na gonetagane o Josefa ka a raica na Kalou na Tamada kei na Luvena, o Jisu Karisito, ena dua na veikau, a veisautaki me dua na tuwawa vakayalo. A raica oqori o Parley P. Pratt ena gauna e vosataki ira kina na yadra dauveivakasewasewani era a vesuki koya tu na Parofita o Josefa Simici. E vola kina o Elder Pratt:
“Vakasauri na nona tu e yavana, ka vosa ena domo ni kurukuruku, se vaka na kaila ni laione, ka kaya, ena kena vinaka duadua au rawa ni nanuma, na veivosa oqo:
“‘DOU TIKO LO, na tevoro mai eli. Ena yaca i Jisu Karisito au sa vunauci kemudou, ka vakaroti kemudou mo dou galu; au na sega ni bulataka e dua tale na miniti ka rogoca na mataqali vosa vaqori. Dou muduka sara na veivosaki vaqori, de na dua vei kemudou se o au ena mate SARA GA QO!’”
Na mataqali gauna vaqori, a vola kina o Elder Pratt, “Au se qai bau raica vakadua, na bula dokai ka vakaturaga ni tucake tu ena ivesu sinucodo ena bogilevututu, ena dua na valeniveivesu ena dua na koro tawakilai mai Missouri.”3
Ena solia na Turaga vei ira na Nona italai buladodonu na madigi me ra yaloqaqa kina me vaka na laione, ni ra vosa ena Yacana ka ra ivakadinadina bula ena Nona matabete.
E dua tale na luvequ tagane, ni se gonetagane mada ga, era dau lewe levu na nona itokani era dau vinakata me ra tiko vata kei koya. E dau rawarawa na nona semati vei ira na tamata. Niu masu ka tovolea meu raica na nona cau ena matanitu ni Kalou, au vakila ni na tu vua na kaukauwa me dreti ira vata na tamata ena loloma kei na yalovata.
Oqori e kauti au ki na itukutuku ena Vunau kei na Veiyalayalati ka vakamacalataka na nodra sasaga na italatala qase ni matabete mera tarai Saioni cake mai Missouri ki na nodra vakacaucau na agilosi ka raica na nodra sasaga kei na cau. A gadrevi kina na solibula e cecere. E kaya na ivakatakila ena Vunau kei na Veiyalayalati, “Ia dou sa kalougata koi kemudou, ni sa volai mai lomalagi na nomudou itukutuku me ra dikeva na agilosi; io era sa rekitaki kemudou ka sa bokoci na nomudou ivalavala ca.”4
Ena nona papa ni balavu na luvequ tagane, au ceuta kina “Era sa Rekitaki Kemudou na Agilosi.”
Na nona qaqa cecere na luvequ tagane oqo me dau sokomuni ira ka vakauqeti ira na tamata a curu sivita yani na gauna ni nona biuvuli. E a tuvalaka na veitaviqaravi ni iteki ena nona cakacaka vata kei ira na nona itokani matabete, ka vakavuna vei ira na itabagone ena vanua e tiko kina mera dau vakabauta, dau vosota ka yaloqaqa ena veika dredre era donumaka. Ena nona tāra na vakabauta vei ira na cauravou kei na goneyalewa, a vukea na kena tarai na veiwasewase lalai kei Saioni ena loma ni veikoro lelevu e Amerika. Ena ceuceu, au biuta kina na agilosi era uvu biukila, e sega beka ni vaka na kena icakacaka dina sara, ia e a rawarawa cake beka me ceuti e dua na biukila mai na kaila.
Era reki na agilosi ni ra tarai Saioni cake na iliuliu ni matabete e vuravura taucoko ena nodra veitabanalevu, iteki, kei na tabana ni kaulotu. Ka ra na reki ena vukudra na cauravou kei na goneyalewa o ni vukea me ra tarai Saioni ena vanua cava ga era tu kina kei na ituvaki ni bula cava ga era donumaka. Na Saioni sai koya na vuadra na tamata era vauci ena veiyalayalati kei na loloma. Au sureti kemuni mo ni vukei ira na nomuni itabagone me ra curu kina.
Ena vukuna e dua na luvequ, au a vakauqeti meu ceuta e dua na matanisiga—oqori, na matanisiga mai lomalagi—kei na malanivosa mai na Nona Masu ni Vakatakekere na iVakabula: “Sai Koya Oqo na Bula Tawamudu.” Ni sa voleka ni mai cava na nona veiqaravi vakalotu ena vuravura oqo, a masuta na Tamana na iVakabula:
“Sai koya oqo na bula tawamudu, me ra kilai kemuni na Kalou dina duadua ga, kei Jisu Karisito, ko koya ko ni a tala mai.
“Au sa vakarokorokotaki kemuni e vuravura: niu sa vakaotia na cakacaka ko ni a solia mai vei au meu kitaka.”5
Sa vakayacora na luvequ tagane na veiqaravi vakamatabete ena loma ni tolu na vanua lelevu ia e bibi duadua ena loma ni nona vale vei ira na nona matavuvale. E tāra cake na nona bula wavoliti iratou. E cakacaka voleka toka ga ki vale, ka vakavuqa na nona dau laki vakasigalevu vata kei na watina kei ira na luvena gone sobu. Eratou vakaitikotiko voleka sara na nona matavuvale vei keirau kei Sisita Eyring. Eratou dau qarauna na neirau lomanibai me vaka ga e nodratou. Na luvequ tagane oqo e sega walega ni bula tiko me rawata na bula tawamudu ia e bula me ra wavoliti koya talega me tawamudu na nona matavuvale ka sa vakasoqoni ira wavokiti koya tiko.
Na bula tawamudu sai koya na bulataki ni duavata, ena matavuvale, vata kei na Tamana, na Luvena, kei na Yalo Tabu. Ena rawa duadua ga na bula tawamudu mai na idola ni matabete ni Kalou, ka ra a vakalesui mai vua na Parofita o Josefa Simici. Nomu taura toka na takete tawamudu oqori e matadra na itabagone o liutaka sa tautauvata ga na kena cecere kei na isolisoli e rawa ni ko solia vei ira. Mo na cakava taumada ena nomu ivakaraitaki ena nomu matavuvale. Ena sega beka ni vakamatavuvale tiko ena Lotu o ira o liutaka tiko, ia au bolei kemuni mo ni vukei ira me ra vakila ka gadreva na loloma ena yasa ruarua ni ilati.
Na papa ni balavu au vakamacalataka tiko e dua ga na sala me ra vukei kina na itabagone me ra raica na veika vakasakiti e raica vei ira na Kalou kei na nodra veisiga ni mataka kei na veiqaravi duatani sa vakarautaki me ra solia. Ena vukei iko o Koya mo raica na ivakarau e rawa ni o cakava kina vei ira na luvemu kei ira tale eso na itabagone o liutaka. Ia ni o vakasaqara ena yalomasumasu mo raica na veisiga sa bera mai oqo ena vukumu, ka qai tukuna vei ira na itabagone vakayadua, ena yaco mo kila ni Kalou e lomani ira yadua na Luvena me vaka ni ra tamata ka raica vei ira yadua na veisolisoli cecere ka duidui.
Me vaka e dua na tama au a vakalougatataki meu raica na veisiga ni mataka cecere ena matanitu ni Kalou ena vukudra na luvequ yalewa ka vakakina o ira na luvequ tagane. Niu vakasaqara na veituberi ena yalomasumasu, a vakaraitaki vei au e dua na sala meu vukei ira kina na luvequ yalewa mera raica ka kila na veivakabauti ni Kalou ena vukudra ni ra italai ka rawa ni ra tara na Nona matanitu.
Ni ra se gone na luvequ yalewa, au raica ni rawa ni keimami vukei ira eso me ra vakila na nodra loloma ko ira era sa tu ena daku ni ilati, ena veitabatamata kece sara. Au kila ni loloma oqori e yaco mai ena veiqaravi ka vakauqeta na inuinui ni bula tawamudu.
Keitou mani ceuta eso na papa ni madrai ka keitou biuta kina e dua na ibuli madrai vavi e vale ka keitou lako vata ka veisoliyaka na neitou isolisoli vei ira na yada, dawai, kei na veimatavuvale. Na itukutuku au ceuta ena papa ni madrai yadua oqori e vaqo, “J’aime et J’espere,” Vakavaranise ni “Au loloma ka nuitaka.” Na ivakadinadina ni nodra iloloma vakayalo e kune sega walega ena papa au ceuta ia e qai matata cake ni keitou sa veisoliyaka yani vei ira era gadreva, ka ra sotava tu na mosi se na lolosi, na veivakadeitaki ni nona iloloma na iVakabula kei na Nona Veisorovaki e rawa ni vakavurea na ramase uasivi sara ni inuinui. Oqo na bula tawamudu vei ira na luvequ yalewa kei keitou yadua.
Eso beka era na vakasamataka, “Baraca Eyring, o kaya tiko beka ni dodonu meu vulica meu dau ceuceu?” Na kena isau e sega. Au a vulica ga na ceuceu ena nona veivuke e dua na qasenivuli ka kenadau, o Elder Boyd K. Packer ena gauna oya. Na maqosa lailai au bau rawata e vu mai na nona isolisoli cecere vakadauceuceu kei na nona dauvosota vaqasenivuli. Na mataqali dauveituberi vakataki Peresitedi Packer e rawa ga ni soli mai lomalagi. Ia e levu tu na sala e rawa ni o bulia kina na yalona e dua na gone ka sega kina na ceu papa kau se ivakarau ni balavu me baleti ira.
Me vakaoqo, na tekenoloji vovou ni veitaratara sa rawa kina ni wasei na itukutuku eso ni vakabauta kei na inuinui me kosova na veimaile e tawasei keda, walega oqo ka na lailai se sega ni saumi. Dau vukei au na watiqu ena ka oqo. Keirau tekivu ena neirau veitalanoa ena talevoni kei ira na makubui keirau kei na luvei keirau e rawa ni keirau veitaratara kaya. Keirau dau kerei ira me ra wasea mai na italanoa eso ni nodra rawa-ka yadua kei na veiqaravi era vakayacora. Keirau dau sureti ira talega me ra vakau itaba mai ni veicakacaka oqori. Keirau dau vakayagataka na itaba eso oqori me ivakaraitaki ni vica na parakaravu itukutuku. Keirau dau soqona e dua se rua na tikina mai na iVola i Momani. Erau na sega beka ni taleitaka sara o Nifai kei Momani na ivakatagedegede vakayalo ni neirau itukutuku se na lailai ni cakacaka e caka me rawa kina na ka keirau vakatoka me “iVolaniveisiga ni Matavuvale: Na Peleti Lalai.” Ia keirau sa vakalougatataki kei Sisita Eyring ena sasaga oya. Keirau vakila na veivakauqeti ena neirau digitaka na malanivosa ni ivolanikalou kei na itukutuku leleka ni ivakadinadina keirau vola. Ka keirau raica na kena ivakadinadina ena nodra bula ena kena vagolei na yalodra vei keirau ka vakakina vua na iVakabula kei lomalagi.
Era tu tale eso na sala me da dolele yani kina, o ni sa cakava tiko e vuqa. Na nomuni itovo ni masu vakamatavuvale kei na wili ivolanikalou ena vakavuna e vuqa na balolo ni vakanananu kei na veisau lelevu ni yalo mai na kena o ni vakila tiko ena gauna oqo. Na itaviqaravi vakayago sara mada ga, me vaka na lako ki na dua na qito se sara iyaloyalo, e rawa ni bulia na yalona e dua na gone. E sega ni ka bibi na itaviqaravi, ia na veika eda vakila ena gauna e caka tiko kina. Au sa raica rawa e dua na vakatovotovo vinaka me kilai kina na itaviqaravi ka rawa ni vakavuna na veisau ena nona bula e dua na itabagone. Oya me ra vakatura e dua na itaviqaravi era dau taleitaka ka ra vakila ni yaco mai me vaka ni isolisoli va-Kalou. Au kila mai na veika au sa sotava ni rawa oqori.
Ena gauna au dikoni kina niu yabaki 12, au a vakaitikotiko mai New Jersey, 50 na maile (80 km) mai na siti o New York. Au tadra niu a dua na dau qito veitavi kilai levu. A vakadonuya o tamaqu me kauti au ki na dua na qito ka vakayacori ena rara makawa dau talanoataki na Yankee Stadium ena Bronx. Au se rawa ni raica toka ga na cawi ni itavi ena nona tavia o Joe DiMaggio e dua na wavoki vakadua ka tau mai ki na loma ni valenisarasara keirau dabe veitikivi toka kina kei tamaqu, na gauna duadua ga keirau bau lako vata kina ki na dua na qito levu ni veitavi.
Ia e dua tale na siga vata kei tamaqu a veisautaka vakadua na noqu bula. A kauti au mai New Jersey ki na nona vale e dua na peteriaki tabaki e Salt Lake City. Au se bera vakadua ni raica na tamata oya. A biuti au ga e matanikatuba o tamaqu. A kauti au na peteriaki ki na dua na idabedabe, biuta na ligana e uluqu, ka cavuta e dua na veivakalougatataki me vaka na isolisoli mai vua na Kalou ka okati kina na kena tukuni na gagadre cecere ni yaloqu.
E kaya ni o au e dua vei ira ka a tukuni kina, “Sa kalougata ko ira sa dautataro.”6 Sa dua na ka na noqu kurabui ni rawa ni kila e dua na vulagi uasivi sara na yaloqu kau mani dolava na mataqu meu raica na rumu e yaco tiko kina na cakamana oqo. Na veivakalougatataki oqori ni veika au rawa ni cakava sa bulia na noqu bula, na noqu vakawati, kei na noqu veiqaravi vakamatabete.
Mai na veika oqori kei na veika e tarava mai, au rawa ni vakadinadinataka, “Raica sa sega ni rawata na isolisoli kecega na tamata yadua, ia sa vuqa na isolisoli, ka sa soli vei ira na tamata yadua me vaka sa lewa na Yalo ni Kalou.”7
Ena nona vakatakila vei au na Turaga e dua na isolisoli, sa rawa kina vei au meu kila ka vakavakarau ki na madigi eso meu vakayagataka ena nodra vakalougatataki o ira au dau lomana ka qarava.
E kila na Turaga na noda isolisoli. Na noqu bolebole vei iko kei au sai koya me da masuta me da kila na isolisoli e soli vei keda, me da kila na ivakarau me da vakatorocaketaka kina, ka kila na madigi sa vakarautaka vei keda na Kalou me da qaravi ira kina na tani. Ia me kena ilutua, au masuta mo ni na vakauqeti mo ni vukei ira tale eso me ra kila na nodra isolisoli digitaki ni veiqaravi mai vua na Kalou.
Au yalataka vei kemuni ni kevaka o ni kerea, o ni na vakalougatataki mo ni vukea ka laveti ira tale eso ki na ivakatagedegede cecere ni nodra veiqaravi vei ira era liutaka ka lomana. Au vakadinadinataka vei kemuni ni bula tiko na Kalou, ni Karisito o Jisu, oqo na matabete ni Kalou, eda taura tu, ka sa vakarautaki keda na Kalou ena veisolisoli digitaki me da qaravi Koya me sivia na noda inuinui talei duadua. Ena yaca i Jisu Karisito, emeni.
Show References
-
1. Aisea 40:29–31.
-
-
3. Autobiography of Parley P. Pratt, ed. Parley P. Pratt Jr. (1938), 211.
-
-
5. Joni 17:3–4.
-
6. Maciu 5:9.
-
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
BULAFM TOP 10 LIST
1. ROSI NI QAMEA - KERRY DAMUDAMU
2. DODOMO AU RUI MOSITA- SAVU NI DELAILOMAI
3. SA SEVI KOSO - MALUMU NI TOBU O NAUVAUKURA
4. TAWA GUILECAVI - LEBA BOI YAWA
5. AU VAKANANUMA - VOQA VOU NI MEDRAU SUCU
6. NA YALOQU- SENIDAWADAWA
7. TOKORIKI - MUDRE NI CAGI KEI NASIRIVA
8. VULA TOKA VOU - BOKASI DREU CAVU
9. O I AU WE - TAKIA
10. VANUAVATU - JALE MAREAU
VITIFM TOP 10 LIST
1. QOROI NA KEMU ROKA - SAVU NI DELAILOMAI
2. NA CAVA NA LEQA - KERRY DAMUDAMU
3. SULU LUMISA - SEA DOMONI KEI MOLEVU
4. OI AU WE - TAKIA
5. GONE SISI - BUA DOMONI KEI WAILEVU
6. SEVI KOSO NA SENIKAU - MALUMU NI TOBU KEI NAUVAUKURA
7. SIGA TALEITAKI VEI AU - VATU CEREVUKA
8. GALILI NA BULA - SAVU KEI DELAILOMAI
9. VULA KUA NI DRO - LEBA BOI YAWA ILOMAI NASAU
10. JISU NA IWALI NI LEQA - NEW COVERNANT


text:
E sa vakaturi meda tokoni Thomas Spencer Monson me parofita, daurairai, ka dauvakatakila ka Peresitedi ni Lotu i Jisu Karisito ni Yalododonu Edaidai; Henry Bennion Eyring me iMatai ni Daunivakasala ni Mataveiliutaki Taumada; kei Dieter Friedrich Uchtdorf me iKarua ni Daunivakasala ena Mataveiliutaki Taumada.
O ira era duavata mera vakaraitaka vaka kina.
O ira era saqata, kevaka e dua, me vakaraitaka vaka kina.
E sa vakaturi meda tokoni Boyd Kenneth Packer me Peresitedi ni Kuoramu ni iApositolo Le Tinikarua, kei ira oqo mera lewe ni kuoramu oya: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, kei Neil L. Andersen.
O ira era duavata, yalovinaka vakaraitaka vaka kina.
Kevaka e dua e saqata me vakaraitaka.
E sa vakaturi meda tokoni ira na daunivakasala ena Mataveiliutaki Taumada kei na iApositolo Le Tinikarua mera parofita, daurairai ka dauvakatakila.
O ira kece era duavata, yalovinaka vakaraitaka vaka kina.
Kevaka e dua e sega ni duavata, ena ivakatakilakila vata ga.
E sa vakacegui o Elder Jay E. Jensen ka lewe ni Mataveiliutaki ni Kuoramu ni Vitusagavulu.
O ira era duavata kei keda ena vakavinavinaka, vakaraitaka vaka kina.
Sa vakaturi meda tokoni Elder Craig C. Christensen me dua na lewe ni Mataveiliutaki ni Kuoramu ni Vitusagavulu.
O ira kece era duavata, yalovinaka vakaraitaka vaka kina.
O ira era saqata, kevaka e dua.
E sa vakaturi meda vakacegui koya ena vakavinavinaka me baleta na nona veiqaravi uasivi o Elder Marlin K. Jensen na Daunitukutuku Makawa ni Lotu ka Vunivola.
O ira kece era duavata, yalovinaka vakaraitaka vaka kina.
E sa vakaturi meda tokoni Elder Steven E. Snow me sa Daunitukutuku Makawa ni Lotu ka Vunivola.
O ira kece era duavata, yalovinaka vakaraitaka vaka kina.
Ke dua e saqata.
E sa vakaturi me da vakacegui iratou o Elders Keith K. Hilbig, Jay E. Jensen, Marlin K. Jensen, kei Octaviano Tenorio ka ra lewe ni iMatai ni Kuoramu ni Vitusagavulu ka lesi iratou mera Vakaitutu Raraba Emeritasi.
E sa vakaturi talega me rau vakacegui o Elders Keith R. Edwards kei Larry W. Gibbons mai na lewe ni iKarua ni Kuoramu ni Vitusagavulu.
O ira era duavata kei keitou ena vakavinavinaka vei ira na Veitacini oqo ena itavi totoka era sa qarava tu mai, mo ni vakaraitaka.
E sa vakaturi meda tokoni ira na Vakaitutu Raraba, Vitusagavulu ni iWasewase, kei ira na mataveiliutaki raraba ni veimataisoqosoqo me vaka era sa tu ena gauna oqo.
O ira era duavata, yalovinaka vakaraitaka vaka kina.
Ke dua e saqata, me vakaraitaka vaka kina.
Vinaka, kemuni na taciqu kei na ganequ, ena nomuni veitokoni, nomuni vakabauta, yalodina kei na masumasu.


text:
Josefa Simici
Josefa Simici
A dau vakaitikotiko mai Amerika o Josefa Simici, na vanua duadua beka ga e vuravura ka a dau marautaki kina na galala ni qaravi Kalou ena gauna o ya. Oqo e dua na gauna ni yalovakanuinui ni bula vakalotu ena tokalau kei Amerika. O iratou na nona matavuvale eratou matavuvale lotu ka ratou dau vaqara na dina ena veigauna e so. Ia e vuqa na italatala era tukuna ni tu vei ira na kosipeli dina. E gadreva tu o Josefa me kila “se matalotu cava e dodonu,” (Josefa Simici—Ai Tukutuku 1:18). A vakavuvulitaka na iVolatabu “sa duabau ga na Turaga, sa duabau ga na vakabauta, sa duabau ga na veipapitaisotaki” (Efeso 4:5). A dau lakova o Josefa na veimataqali lotu, ia a veilecayaki voli ga ena vuku ni lotu me lewena. A qai vola kina vaqo e muri: “Ia sa veilecayaki na noqu vakasama ena nodra veileti ka veisaqasaqa na veimatalotu; a sa dredre sara vua e dua na tamata gone vakataki au kau sega soti ni kilai ira vinaka na tamata kei na veika e vuqa e yaco tiko, meu kila se ko cei e dodonu kei cei e sega ni dodonu. . . .Ia ni sa veisaqasaqa tu vakaoqo na vunau, na vakasama ni tamata kei na nodra cikecike na veimatalotu, au sa kaya e lomaqu: A cava meu cakava? Na matalotu cava vei iratou oqo e dina; Eratou lasu taucoko li? Ke dua vei iratou e dodonu tiko, ia ko cei, Au na kila beka vakacava?” (Josefa Simici—Ai Tukutuku 1:8, 10). Ni vakasaqara tiko ena veimatavakabauta oqori na dina, a mani goleva kina o Josefa na iVolatabu me dusimaki koya. E wilika kina vaqo, “Ia kevaka sa lailai na vuku vua e dua vei kemudou, me kerea vua na Kalou, o koya sa solia vakalevu vei ira kecega na tamata, a sa sega ni dauveivakadirideini; ka na soli ga vua” (Jemesa 1:5). Ena vuku ni vosa oqori, sa mani nanuma kina o Josefa me sa na kerekere vua na Kalou me baleta na veika me vakayacora. Ena vula itubutubu ni 1820 e a gole yani ki na dua na veikau voleka ka tekiduru ena masu. E qai vakamacalataka na veika a yaco: “Ena gauna sara ga oqori au sa raica kina e cake e dua na duru bukawaqa, donuya tiko na uluqu; ni sa lako sobu tiko mai ka serauni au; ia sa sivia sara na ramase ni matanisiga. . . . Ia ni sa mai toka e mataqu, au sa qai raica e rua na Tamata; ia na kedrau iserau kei na iukuuku sa sega ni vakamacalataki rawa; raica erau sa tucake tu ena maliwa lala donuya na mataqu. A sa kacivi au e dua vei rau, dusi koya na kena ikarua ka kaya: Oqo na noqu Gone ni Toko. Mo rogoci Koya! (Josefa Simici—Ai Tukutuku 1:16–17). Ena raivotu oqo, erau rairai kina vei Josefa Simici na Kalou na Tamana kei na Luvena o Jisu Karisito. Sa qai tukuna vei Josefa na iVakabula me kakua ni curuma e dua vei ira na matalotu oqori, ni “sa sega kece ni dina” ka “ni sa ka vakasisila e matana na nodra ivakarau.” E kaya kina, “Ni ra sa toro voleka vei au ko ira na tamata oqo ena gusudra, ia na yalodra sa yawa tani vei au, era sa vakatavulica na ivunau ni tamata me ivakavuvuli va-Kalou; ia sa sega vei ira na kena kaukauwa” (Josefa Simici—Ai Tukutuku 1:19). E dina ga ni levu na tamata vinaka era vakabauta na Karisito ka ra segata me ra kila ka vakavuvulitaka na nona kosipeli, e sega vei ira na taucoko ni dina se na dodonu ni matabete me ra veipapitaisotaki ka qarava na veicakacaka tabu vakalotu ni veivakabulai tale eso. Era sa tu kina ena dua na ituvaki ni vukitani me vaka ni ra sa vakamuria ga na veitabatamata yadua na veika era a dau cakava na itabatamata e liu vei ira, ka oka kina na veisau ena ivunau kei na cakacaka tabu vakalotu me vaka na papitaiso. Me vaka e vakayacora na Kalou vei Atama, Noa, Eparaama, Mosese, kei ira na parofita tale eso, a kacivi Josefa Simici me parofita ka vakalesuya mai vua ki vuravura na taucoko ni kosipeli. Ni oti na nodrau rairai mai na Tamana kei na Luvena, era sa qai dau talai tale tiko mai na italai vakalomalagi, se o ira na agilosi, vei Josefa Simici kei Oliver Cowdery na nona itokani. A rairai mai o Joni na Dauveipapitaiso ka mai solia vei rau o Josefa Simici kei Oliver Cowdery na Matabete i Eroni, ka oka kina na dodonu me qaravi kina na cakacaka tabu vakalotu ni veipapitaisotaki. Eratou a rairai talega mai o Pita, Jemesa, kei Joni (e tolu na iApositolo taumada i Karisito) ka mai solia na matabete i Melikiseteki kivei Josefa Simici kei Oliver Cowdery, ka vakalesuya mai kina na dodonu vata ga ka a soli vei iratou na iApositolo i Karisito ena gauna e liu. Ena dodonu ni matabete oqo, sa vakaroti kina o Josefa Simici me tauyavutaka tale na Lotu i Jisu Karisito e vuravura. A qai kaciva o Jisu Karisito e tinikarua na iapositolo mai vua. Na gauna eda bula tiko kina oqo e dau vakatokai mai vei ira na parofita ni iVolatabu me iotioti ni gauna, na veigauna e muri, se na itabagauna taucoko ni gauna. Sai koya na gauna ni sa voleka me yaco na iKarua ni nona Lako Mai o Jisu Karisito. Sai koya na iotioti ni itabagauna. Sai koya oqo na vuna e vakatokai kina na Lotu me Lotu i Jisu Karisito ni Yalododonu Edaidai. E liutaka tiko na Lotu nikua e dua na parofita bula. Na parofita oqo, na Peresitedi ni Lotu i Jisu Karisito ni Yalododonu Edaidai, sai koya e vakadonui me isosomi kei Josefa Simici. O koya vata kei ira na iApositolo ena gauna oqo, e rawa ni ra raica lesu na veivakadonui e dui soli vei ira me lesu tale ki vei Jisu Karisito ena veitabaki veimuri ka sega ni cavuka mai vei Josefa Simici.


text:
Manumanu vuka
Manumanu vuka — E dua na manumanu.
Contents
Manumanu vuka e Viti[Veisautaki | edit source]
E a vakayacora na tabana ni veiqaravi oqo na BirdLife International Fiji e dua na vakadidike ni yaubula eso ena loma ni vanua. Nai naki levu ni vakadidike sai koya me kilai ka volaitukutukutaki na veika eso ka rawa ni laurai ena loma ni veikau.
Manumanu Vuka ni Vanua e Viti[Veisautaki | edit source]
Manumanu Vuka ni Waitui kei na Veimatasawa[Veisautaki | edit source]
Manumanu Vuka e na veiyanuyanu[Veisautaki | edit source]
[Veisautaki | edit source]
- Vanua ni Manumanu Vuka (VMV)


text:
Meda qai vakarorogo sara vakamatua ki na veitukutuku … , me rawa ni da vakila na Yalotabu ni Turaga ka rawata na kila-ka e gadreva o Koya me baleti keda.
Au raica ni sa tawa kece sara ga na idabedabe—vakavo ga e vica ka toka oya mai muri. Oya na vanua me na vakavinakataki. Qo ena veivuke vei ira ka ra na bera toka mai vakalailai, baleta na osooso ni gaunisala, me na tiko e dua na nodra idabedabe ni ra yaco mai.
Nikua e dua na siga talei—siga ni koniferedi. Rogo vinaka dina na nodra lagasere na matasere. Na veigauna au rogoca kina na matasere se rogoca na oqani se rogoca na piano, au dau nanumi tinaqu ni dau kaya, “au taleitaka na veika kece o sa rawata rawa, na koroi ni vuku kece o sa rawata, kei na veika o sa qarava oti mai. Na ka ga e mositi au ni o sega ni toka vata kei na piano.” Vinaka, Nau. Au gadreva sara ga meu a cakava.
Sa totoka dina, oi kemuni na taciqu kei na ganequ, meu kidavaki kemuni ki na ika 182 ni Koniferedi Raraba Vakayabaki ni Lotu i Jisu Karisito ni Yalododonu Edaidai.
Mai na noda sota taumada ena ono na vula sa oti, e tolu na valetabu vou era sa mai vakatabui, ka dua na valetabu a vakatabui tale. Ena Me e a noqu madigi meu vakatabuya na Kansas City Missouri Temple totoka ka tiko talega ena veivakamarautaki vakaitaukei ka salavata kaya. Au na qai vakamacalataka vakamatata na veivakamarautaki oya ena noqu vosa ni mataka.
Ena June, a vakatabuya kina o Peresitedi Uchtdorf na valetabu e Manaus, Brazil ka a waraki tu mai vakabalavu, ka vakakina ena Sepiteba, a vakatabuya tale o Peresitedi Henry B. Eyring na valetabu ka vakavoutaki e Buenos Aires, Argentina, na valetabu kau a vakatabuya taumada ni rauta e 27 na yabaki sa oti. Ena rua ga na macawa sa oti, a vakatabuya kina o Peresitedi Boyd K. Packer na Brigham City Temple ena tauni vakaitikotiko e a sucu ka susugi kina.
Me vaka au sa vakamacalataka eliu, e sega na iyauqaqa e ta-ra na Lotu me uasivita e dua na valetabu, ka keitou marautaka ni sa vakayagataki tiko e 139 na valetabu e vuravura raraba, ka 27 tale sa vakatakilai oti se tara tiko. Eda vakamuduo ki na veiyauqaqa tabu vakaoqo kei na veivakalougatataki era kauta mai ki na noda bula.
Au marau meu vakaraitaka ena mataka nikua ni na tara tiko e rua tale na valetabu, ka na tara tiko ena vica na vula kei na yabaki sa roro mai ena veivanua oqo: Tucson, Arizona, kei Arequipa, mai Peru. Na matailalai ni veika me baleti rau na valetabu oqo e na qai vakaraitaki yani vakamalua ni sa tauri na kena veivakadonui me tara.
Taciqu kei na ganequ, meu toki tale mada ki na dua na ulutaga—itavi ni kaulotu.
Ena so na gauna sa oti yani eratou a vakatara kina na Mataveiliutaki Taumada kei ira na Kuoramu ni iApositolo Le Tinikarua mera laki kaulotu na cauravou mai na so na vanua era sa yabaki 18 ka ra sa buladodonu, rawata, sa vakacavara nodra vuli ena koronivuli torocake, ka vakaraitaka na nodra gagadre dina mera na kaulotu. Oqo esa ivakarau tudei tu mai ki na so ga na vanua vakatabakidua ka sa vakatara e udolu na cauravou mera kaulotu ka qarava talega na nodra itavi vakamataivalu kei na sasagataki ni vuli.
Sa totoka sara tu ga mai na nodra veiqaravi na yabaki 18 qoka. Era vakaraitaka mai na nodra peresitedi ni kaulotu ni ra yalodina, dau vakabauta, matua, ka dau veiqaravi ena yalodina me vakataki ira na daukaulotu qasecake ka ra veiqaravi vata voli. Na nodra yalodina, talairawarawa, kei na yalomatua sa vakavuna na neitou gadreva na ivakarau ni kaulotu vakaoya mera taurivaka taucoko na cauravou, veitalia ga se matanitu cava era cavutu mai kina.
Au marau meu vakaraitaka ni tekivu sara ga oqo, o ira kece na cauravou e rawata ka buladodonu, sa tauri ivola oti mai na koronivuli torocake se dua na kena e tauvata kaya, se evei ga era vakaitikotiko kina, sa na nodra na lewa me ra vakadonui ki na buturara ni kaulotu vakatekivu ni ra yabaki 18 ka sega ena yabaki 19. Au sega ni vakatututaka tiko mera veiqaravi—se dodonu mera veiqaravi—taucoko na cauravou ena yabaki lailai oqo. Ia, me vakatau ga ena kedra ituvaki yadudua kei na nodra vakatulewa na iliuliu ni matabete, ka ni sa vakadonui na lewa oqo.
Ena neitou a vakasamataka vakatitobu ena masumasu se gauna cava e dodonu mera na kaulotu kina na cauravou, keitou sa vakadikeva tale tikoga na yabaki ni bula me na veiqaravi kina e dua na goneyalewa. Nikua, au marau meu vakaraitaka ni o ira kece na goneyalewa e rawata, buladodonu, ka tiko vua na gagadre me veiqaravi sa rawa ni ra vakadonui ki na buturara ni kaulotu vakatekivu ni ra yabaki 19 ka sega ena yabaki 21.
Keitou vakadeitaka ni cakacaka ni kaulotu e itavi ni matabete—ka keitou sa vakauqeti ira kece na cauravou era sa buladodonu tu, ka bulabula vinaka, ka tuvaki vinaka tu na nodra vakasama mera sa na tu vakarau ki na kaci ni veiqaravi. Levu talega na goneyalewa era sa veiqaravi tiko, ia era sega ni vauci ena veidinadinati sa tu oqo vei ira na cauravou. Keitou vakadinati ira na goneyalewa ena Lotu, ena veivuke vakaitamera era sa vakaitavitaki ira kina va-kaulotu ka da vakavinavinakataka na nodra veiqaravi.
Keitou tomana na gadrevi tiko ni so tale na mataveiwatini matua. Kevaka e rawa, ka sa gauna donu ni nomuni vakacegu, ka vakina ke se tudonu tu na ituvaki ni nomuni bula, au sa veivakauqeti vei kemuni mo ni soli kemuni ki na veiqaravi vakadaukaulotu tudei. Erau na rawata ruarua na veiwatini na marau levu ena nodrau qaravi ira na luvei Tamada.
Oqo kemuni na taciqu kei na ganequ, meda qai vakarorogo sara vakamatua ki na veitukutuku ka na kaburaki ena loma ni rua na siga mai oqo, me rawa ni da vakila na Yalotabu ni Turaga ka rawata na kila-ka e gadreva o Koya me baleti keda. Me yaco dina kina vei keda vakaoya, sa noqu masu, ena yaca i Jisu Karisito, emeni.


text: 1Ni sa oti na veika oqo, au sa raica e dua tale na agilosi ni lako sobu mai lomalagi, sa ka levu na nona kaukauwa, ka sa rarama ko vuravura e na nona i serau. 2A sa kaci e na domo levu sara ko koya ka kaya: “Sa bale! Sa bale ko Papiloni Levu! Sa yaco me nodra i tikotiko na tevoro, ka nodra qara tale ga na manumanu vuka, duka vakasisila. 3Ni ra sa gunuva na waini ni nona veidauci ko ira kece na veimatanitu, ka ra sa cala vata kei koya ko ira na tui kei vuravura, ka ra sa tubu me ra vutuniyau ko ira na dauveivoli kei vuravura e na i yau ni nona garogaro ca” 4Au sa qai rogoca e dua tale na domo mai lomalagi, sa kaya: “Ni lako tani mai vua, kemuni na noqu tamata! De ko ni na qai vakayacora tale ga na nona i valavala ca, ka ko ni na qai vaka i votavota e na veika rarawa e na yaco vua. 5Ni sa veibinibini na nona i valavala ca me yaco ki lomalagi, ka sa nanuma na Kalou na nona caka cala kece ga. 6Kitaka vua me vaka e a kitaka vei kemuni ko koya, ka sauma vua me vakaruataki na veika ca e a kitaka. Vakasinaita na mena bilo e na gunu sa vakaruataki na kena kaukauwa me vaka na kena e vakarautaka vei kemuni ko koya. 7Me vaka na nona vakalagilagi koya kei na nona tiko vinaka, ni solia vua na i votavota ni yaluma kei na rarawa e veirauti kaya. Ni sa kaya e lomana ko koya, ʻSa i au oqo na ranadi. Au sega ni yada ko i au, Ka'u na sega ni kila na rarawa!ʼ 8O koya oqo e na yaco kece kina vua e na dua ga na siga na nona i votavota ni veika rarawa, na tauvi mate, kei na rarawa kei na dausiga. Ka na vakamai ko koya e na bukawaqa; ni sa kaukauwa na Turaga na Kalou sa cudruvi koya.” 9Ia ko ira na tui kei vuravura era a cala ka dau veibutakoci kaya era na tagieaka ka yasovaka ni ra sa raiea na kubou ni kena kama. 10Era na tu vakayawa ni ra sa rerevaka na nona vakararawataki ka kaya, “Isa! Isa! Papiloni! O iko na koro levu! O iko na koro kaukauwa! E na dua bauga na aua sa yaco kina na nomu cudruvi!” 11O ira tale ga na dauveivoli kei vuravura era sa tagi ka yasovaki koya, ni sa sega tale ni dua me qai volia na nodra i voli. 12Sa sega tale e volia na nodra koula, na siliva, na veivatu talei, na mataniciva, na lineni matailalai, na i sulu lokaloka, na silika, na i sulu damudamu, na veimataqali kau boi vinaka, na veimataqali yaya e caka mai na vatu tabua, na veimataqali i yaya kau sau dredre, kei na parasa, na kaukamea kei na vatu mapolo; 13na sinamoni, na macou, na i saluwaki mamaca, na mura, na drega boi vinaka, na waini, na waiwai na falawa matailalai kei na witi, na bulumakau kei na sipi, na ose kei na qiqi, kei na tamata bobula, kei na yalo ni tamata. 14Era sa kaya vua na dauveivoli: “Sa takali mai vei iko na vuata ka a garova na yalomu, ka ra sa yali mai vei iko na nomu i yau kece kei na kemu totoka, ia ko na sega ni kunei ira tale!” 15Ko ira na dauveivoli era a vakavutuniyautaki e na nodra veivoli e na koro koya era na tu vakayawa e na nodra rerevaka na nona yaluma ka ra na tagi ka qolouvaka: 16ʻTsa! Isa! Na koro levu ka a vakaisulu e na lineni matailalai, na i sulu lokaloka kei na i sulu damudamu rarama ka vakaiukuuku e na koula kei na veivatu talei kei na mataniciva! 17E na dua ga na aua sa takali kece kina na veika oqo!” O ira kece na kavetani ni waqa kei na pasidia, na dausoko kei ira kece ga na kai wai era na tu vakayawa 18ka ra na qolouvaka ni ra sa raica na kubou ni kena kama: “A koro cava beka e na tautauvata kaya na koro levu oqo?” 19Era na qai biuta na kuvu ni qele ki uludra ni ra sa tagi ka qolouvaka tiko: “Isa! Isa! Na koro levu era vakavutuniyautaki kina ko ira kece sa tu na nodra waqa e wai! E na dua ga na aua sa vakarusai kina ko koya. 20“Mo reki e na vuku ni nona rusa ko iko lomalagi! Mo ni reki tale ga na tamata ni Kalou kei kemuni na i apositolo kei kemuni na parofita! Ni sa qai totogitaki koya na Kalou e na vuku ni veika e a kitaka vei kemuni!” 21Sa qai taura cake e dua na agilosi kaukauwa e dua na vatu sa vaka na vatu i qaqi levu ka viritaka ki loma ni wasawasa, ka kaya: “E na viritaki sobu vakaukauwa vaka kina ko Papiloni na koro levu, ka na sega sara ni kune tale. 22Na domodra na dau ni api kei na dauvakatagi, na dau uvu vakatagi bitu kei na biukila sa na sega ni rogo tale mai vei iko. E na sega tale ni kune vei iko e dua na matai se daubuli ka. Sa na sega tale ga ni rogo na domo ni qaqi vatu. 23Sa na sega ni kune tale vei iko na rarama ni cina, ka sa na sega ni rogo tale na domo ni tagane se yalewa vou. Ni sa i ira na nomu dauveivoli era tamata kaukauwa sara e vuravura, ka ra sa vakacalai na veivanua kece ga e na nomu i lawaki.” 24A sa kune e loma i Papiloni na nodra dra na parofita kei ira na tamata yalosavasava, kei ira kece ga era sa vakamatei e vuravura.


text: 1Au sa qai raica e dua na agilosi sa lako sobu tiko mai lomalagi, ka taura tiko e ligana na i dola ni qara sega ni katumi rawa kei na dua na sinucodo levu. 2Sa qai taura na gata levu ko koya, na gata makawa, na Tevoro ko Setani, ka vesuki koya me dua na udolu na yabaki. 3A sa biuti koya na agilosi ki na qara ka sogota ka dregata, me kakua kina ni temaki ira tale na veimatanitu me yacova ni sa oti na dua na udolu na yabaki. Ni sa oti koya e na sereki vakalailai tale. 4Ia au sa qai raica e so na i dabedabe vakatui era sa dabe tiko kina e so sa soli vei ira na kaukauwa me ra turaganilewa. Au sa raica tale ga na yalodra na tamata e a tamusuki na uludra ni ra sa vakatusai Jisu kei na vosa ni Kalou. Era a sega ni vakarokorokotaka na manumanu se na kena i vakatakarakara ka sega tale ga ni volai na kena i vakatakilakila e na yadredra se e na ligadra. Era sa bula tale ka veiliutaki vata kei Karisito me dua na udolu na yabaki. 5Era sa sega ni bula tale ko ira na vo ni mate ka yacova ni sa oti e dua na udolu na yabaki. Sa i koya oqo na i matai ni tu cake tale mai na mate. 6Sa kalougata ka sa yalosavasava ko koya sa vakaturi cake e na i matai ni tu cake tale mai na mate. Sa sega ni kaukauwa vei ira vakaoqo na i karua ni mate, ia era sa na bete ga ni Kalou ka bete i Karisito ka ra na lewa vata kei koya me dua na udolu na yabaki. 7Ia ni sa na cava na dua na udolu na yabaki, sa na qai sereki ko Setani mai na valeniveivesu ka tiko kina. 8Sa na qai lako yani ko koya me temaki ira na veimatanitu era sa tiko e na veiyasa i vuravura kece ga, koya ko Koki kei Mekoki, ka vakasoqoni ira vata me ra ia na i valu. Na kedra i wiliwili sa vaka na mata ni nuku ni matasawa. 9Era na roboti vuravura raraba ka vakavolivolita na nodra i tikotiko na yalododonu kei na koro lomani. Ia e na qai lutu mai lomalagi na bukawaqa ka vakarusai ira. 10Sa na qai viritaki na tevoro e dau vakaisini ira ki na loma ni drano ni bukawaqa kei na sulifure e na vanua e rau tiko kina na manumanu kei na parofita lasu, ia e ratou na vakararawataki e na siga kei na bogi ka tawa mudu. 11Au sa qai raica e dua na i dabedabe vulavula levu vakatui kei koya sa dabe tiko kina. E rau sa dro tani mai vua ko lomalagi kei vuravura, ka sa sega na vanua e kune me rau tiko kina. 12Au a raici ira tale ga na mate, ko ira na cecere kei ira na tamata wale, ra tu e na mata ni dabedabe vakatui, ka ra sa tevuki na i vola vivigi. Sa qai tevuki tale ga e dua tale na i vola ka sa i koya na i vola ni bula. A ra sa lewai na mate mai na veika era sa kitaka me vaka sa volai tu e na veivola koya. 13Sa qai soli ira mai na mate ka ra tu kina na wasawasa; ko mate tale ga kei na nodra vuravura na mate e rau sa soli ira mai na mate era sa tu vei rau; ka ra sa lewai na tamata yadua me vaka na nodra i valavala. 14E rau sa qai viritaki ki na drano bukawaqa ko mate kei na nodra vuravura na mate. Sa i koya oqo na i karua ni mate, na drano bukawaqa. 15Ia ko koya yadua sa sega ni volai na yacana e na kedra i vola na bula, sa viritaki ki na drano bukawaqa!


text:
Ena vukuna ga, na noda iVakabula o Jisu Karisito, na yalorarawa, galili, kei na veilecayaki oqori sa na vakaisosomitaki ena dua na siga ki na reki sa ka taucoko.
Niu a se cauravou daukaulotu voli mai Chile, au a lako yani kei na noqu itokani ki na dua na matavuvale lewe vitu ena tabana e kea. E ratou dau laki lotu yani ena veimacawa o marama tina kei na luvena. Keirau nanuma de ratou a sa lewe ni Lotu dede tiko. Ni oti e vica na macawa keirau qai kila ni ratou a se bera tiko ni papitaiso.
Keirau a laki raici iratou sara vakatotolo ka kerea ke rawa ni keirau gole yani i nodratou vale ka laki vakavulici iratou. A sega ni taleitaka o tamadratou me vulica na kosipeli ia a sega ni vakataotaka na neirau vakavulica na nona matavuvale.
E totolo sara na nona ciqoma o Sister Ramirez na lesoni. A maqusa sara me vulica na vunau taucoko keirau vakavulica. Ena dua na yakavi ni keitou veivosakitaka tiko na nodra papitaiso na gone dramidrami, keirau vakavulica kina ni ra sega ni ivalavala ca na gone lalai ka sega ni gadrevi me ra papitaiso. Keirau a sureti koya me wilika na ivola i Moronai:
“Raica au sa kaya vei iko, mo vunautaka me ra veivutuni ka papitaiso ko ira era sa kila ka rawa ni kitaka na ivalavala ca; io, mo vunautaka vei ira na itubutubu me ra veivutuni ka papitaiso, ka vakamalumalumutaki ira me vakataki ira na gone lalai ka vakabulai vata kei ira.
“Ia sa sega ni yaga na veivutuni se papitaiso vei ira na gone lalai. Raica na papitaiso sa yaga ga vei ira sa veivutuni ka muria na vunau me bokoci kina na nodra ivalavala ca.
“Ia ko ira na gone lalai era sa bula vei Karisito mai na ivakatekivu kei vuravura; ia kevaka e sega, sa sega ni Kalou dodonu na noda Kalou, sa Kalou dauveivukiyaki ka Kalou daudigidigi, ni ra sa mate oti e vuqa na gone lalai ka ra sega ni papitaiso!”1.
Ni wiliki oti na ivolanikalou oqo, sa tekivu tagi o Sister Ramirez. Keirau sa veilecayaki kina na veitokani. Au a taro sara, “Sister Ramirez, o ni rarawataka beka e dua na ka keirau a tukuna se cakava?”
A kaya mai, “Isa, e sega, Elder, drau sega ni cakava e dua na ka cala. Ena ono na yabaki sa oti a dua tiko na luvequ tagane lailai. A mate o koya ni bera ni keitou papitaisotaki koya. A kaya vei keitou na neitou italatala ena vuku gona ni nona a sega ni papitaiso, ena laki wasei tani me tawamudu. E ono na yabaki na noqu kauta voli tu na mosi kei na lomaleqa oqo. Ni sa mai wiliki na ivolanikalou oqo, au kila ena kaukauwa ni Yalo Tabu ni sa dina. Au vakila ni sa taluva mai vei au e dua na icolacola bibi levu, kau mai tagi oqo ena marau.”
E votu mai vei au na ivakavuvuli nei Parofita Josefa Simici, ka vakavulica na vunau veivakacegui oqo: “Na Turaga sa kauta tani e lewe vuqa, o ira sara mada ga na gone dramidrami, me rawa ni ra drotaka na lomaca ni tamata, kei na rarawa kei na cakaca ni vuravura ena gauna oqo; era sa rui savasava, rui totoka, me ra bula e vuravura; o koya gona, kevaka me vakasamataki vakadodonu, me isosomi ni vakaloloku, e sa tu vei keda na inaki me da marau kina me vaka ni ra sa vagalalataki mai na ivalavala ca, ka ra na suka tale mai vei keda ena dua na gauna totolo.”2
Ni oti nona sotava tu na rarawa kei na vutugu bibi ena ono na yabaki, na vunau dina, ka a vakatakilai mai vua na Tamada mai Lomalagi dauloloma vua e dua na parofita bula, e a kauta mai na vakacegu kamica kivua na marama vakararawataki oqo. Me vaka a kidavi, ratou sa mani papitaisotaki o Sister Ramirez kei ira na luvena yabaki walu ka qase cake.
Au nanuma sara niu a volavola ki na noqu matavuvale kau vakaraitaka kina na vakavinavinaka ni yaloqu niu sa mai kila na veika oqo kei na vuqa tale na veika dina, talei ka rawarawa ni kosipeli vakalesuimai i Jisu Karisito. Au a sega ni tadra na kena sa mai tarai au na ivakavuvuli dina ka totoka oqo ena noqu veiyabaki sa tu oqo e liu ka vakadinadinataka ni sa noqu ibotani mai Kiliati.
Au gadreva meu na vosa vei ira ka sa takali e dua na luvedra ka vakataroga tiko, “A cava me caka kina vei au?” se lomatarotarotaka tiko beka na nomu vakabauta na Tamada mai Lomalagi sa dauloloma. Sa noqu masu ena kaukauwa ni Yalo Tabu, meu na rawa ni kauta mai na veivakarautaki eso ni inuinui, ni vakacegu, kei na kila-ka. Sa noqu gagadre meu sa dua na iyaya ni kena vakalesuimai na nomuni vakabauta na Tamada mai Lomalagi sa dauloloma ka sa kila na veika kecega ka vakatara meda sotava na veika ni veivakatovolei me rawa ni da kila ka lomani Koya ka kila vakavinaka tiko, ke sega o Koya eda sa qai tawa yaga.
Ena ika 4 ni Feperueri ni 1990, a mai sucu kina na ikatolu ni luvei keirau tagane ka ika ono ni gone. Keirau a vakatokai koya me o Tyson. E gonetagane lailai totoka, ka kidavaki koya na matavuvale ena yalo marau kei na loloma. E ratou a vaqoroqoroi koya vakalevu na tacina kei na ganena. Keitou nanuma taucoko ni o koya e sa qai cauravou lailai totoka vakaoti me qai sucu.
Ni sa vula walu o Tyson, a tiloqata e dua na tiki ni joke a raica ena ibe. Sa laki tao tu na joke ena tagitagi nei Tyson, ka sega ni cegu rawa kina. A qai kauti Tyson cake yani o tacina, ka kacivaka ena domobula “Sa sega ni cegu rawa na gone. Sa sega ni cegu rawa na gone.” Keitou sa tekivu uvuca na gusuna ka qirita na 911.
Era yaco mai na vuniwai ka cicivaki Tyson yani ki valenibula. Ena rumu ni wawa, keitou sa masu tikoga ka kerea vua na Kalou e dua na cakamana. Ni oti e dua na gauna balavu, a gole mai na vuniwai ki na rumu ka kaya, “Dou vosoti au sara. Sa sega ni keitou cakava rawa tale e dua na ka. Dou taura na gauna kece dou gadreva” A qai gole yani.
Ni keitou curu yani ki na rumu e davo toka kina o Tyson, keitou raica na neitou isolisoli lailai rekitaki ni sa ciba no. E vaka me kune na rarama kei silesitieli ni robota tu na yagona lailai. E totoka ka savasava dina o koya.
Ena gauna o ya a vakilai ni vaka sa mai cava na inaki ni neitou bula. Me keirau na lesu rawa vakacava vei iratou na vo ni gone ka tovolea me vakamacalataka ni sa na sega ni lesu mai vale o Tyson?
Ena noqu nanuma ga au na tomana kina na veika sa mai yaco oqo. Au a sotava vata kei watiqu daulomani na veivakatovolei oqo, ia au sega ni matau ni vakamacalataka na lomana e dua na tina kau na sega ni tovolea meu cakava.
E ka dredre meu vakamacalataka na veimedreyaki ni lomaqu ena gauna o ya ni noqu bula. E vuqa na gauna au nanuma niu tatadra ca tiko kau dau yadra vakidacala mai ka yali yani na rai butobuto o ya. Au a sega ni moce rawa ena vuqa na bogi. Au sa qai dau wavoki voli mai na dua na rumu ki na dua tale ena loma ni bogi, meu raica ni ratou sa taqomaki taucoko tiko na gone.
Na vakilai ni yaloca e vakacacana na yaloqu. Au vakila niu sa yaloca. Au vakila niu dukadukali. Oi au na tamana; a dodonu meu taqomaki koya vakalevu. Kevaka ga meu a cakava va qo se va ya. Eso na gauna vaka nikua, ni oti e 22 na yabaki, era dau curuma mai vakamalua na yaloqu na yalo o ya, ka gadrevi meu biuti ira tani vakatotolo baleta ni rawa mera veivakacacani.
Ni oti e dua na vula na nona mate o Tyson, au a laki vakatarogi vei Elder Dean L. Larsen. A vakarorogo sara vagumatua vei au, kau na dau vakavinavinakataka tikoga na nona ivakasala kei na loloma. E kaya, “Au sega ni vakabauta ni vinakata na Turaga mo vakararawataki iko me baleta na mate nei nomu cauravou lailai.” Au a vakila na loloma nei Tamaqu Vakalomalagi mai vua e dua na nona iyaya digitaki.
Ia, se yaco tiko ga mai na vakanananu veivakararawataki, ka dau tuburi au mai na cudru. “Oqo e sega ni dodonu! Ena rawa vakacakava me cakava vei au oqo na Kalou? A cava me caka kina vei au? Na cava au cakava me yaco kina na ka oqo?” Au vakila niu sa laki cudruvi ira tale tiko ga na tamata era saga tiko mada ga mera vakacegui keitou. Au nanuma na nodra kaya na itokani, “Au kila na ituvaki ni yalomu.” Au qai dau vakasamataka, “o ni sega ni kila na ituvaki ni yaloqu. Laivi au tu mada ga.” Au a qai raica na noqu vakalomalomani au ena rawa me veivakacacani vakalevu talega. Au sa qai maduataki au niu mai vakanananutaki ira vakaca tiko na noqu itokani era saga tiko mada ga mera veivuke.
Na gauna au vakila kina niu sa solegi ena yaloca, cudru, ka vakalomalomani au, au sa masu sara me na veisautaki na yaloqu. Mai na veika tabu au sa sotava oti, a solia kina vei au na Turaga e dua na yalo vou, ka dina ga niu se galili voli ka rarawa tiko, sa mai veisautaki taucoko na itovo ni noqu rai. A vakatakilai vei au niu a sega ni butakoci ia sa dua na veivakalougatataki cecere sa waraki au tiko kevaka au na vakadeitaka na noqu vakabauta.
Sa tekivu me veisau na noqu bula, ka rawa meu kakavaki yani ena nuinui, ka sega ni rai ki muri ena veilecayaki. Au sa vakadinadinataka ni bula oqo e sega ni icavacava. E ka dina na vuravura ni yalo. E dina na nodra ivakavuvuli na parofita me baleta na bula ni oti na mate. Na bula oqo sa idewadewa ni kalawa ki liu ena noda ilakolako lesu vua na Tamada Vakalomalagi.
Sa isema bibi tiko ga ni neitou matavuvale o Tyson. Ena veiyabaki sa ka totoka dina meda raica na veisereki kei na yalovinaka ni dua na Tamada mai Lomalagi sa dauloloma, ka sa vakatara ki na neitou matavuvale me keitou vakila vakayago na veivakauqeti nei Tyson. Au sa vakadinadinataka ni sa mamare sara na ilati. Na yalo vata ga ni lomadina, loloma, kei na duavata vakamatavuvale e sega ni oti ni ra gole yani ki yasana ka dua na noda daulomani; ia e vakacerecerei ga na yalo vakaoqori.
Eso na gauna era na taroga na tamata, “Cava na balavu ni gauna e taura mo qai ra-wa kina?” Na kena dina, o na sega ni ra-wa taucoko me yacova ni dou sa laki duavata tale kei na nomudou daulomani era sa yali. Ena sega vakadua ni taucoko na noqu marau me yacova ni keitou sa duavata tale ena mataka ni iMatai ni Tucake Tale.
“Raica sa yalo na tamata. Sa sega ni mudu na vei-vu-ni-ka, ia ni rau sa coko vata na yalo kei na vei-vu-ni-ka, sa kune kina na marau sa uasivi sara;
“Ia ni rau sa veitawasei, ena sega ni rawata na marau ko ya na tamata.”3
Ia ena gauna oqo, me vaka sa vakavulica na iVakabula, meda lako voli ena vakacegu.4
Au sa vulica ni veika rarawa, kei na vutugu sega ni taqei rawa ena laki kamica ni ko gole yani vei Tamamu mai Lomalagi ka masuta na Nona veivakacegui e lako mai na Nona ituvatuva; na Luvena, o Jisu Karisito; kei na Nona Dauveivakacegui, sa ikoya na Yalo Tabu.
Sa qai dua dina na veivakalougatataki lagilagi ki na noda bula. Ena sega beka ni ka vakatani keda sega ni rarawataka vakalevu ni takali e dua na luveda? Au sa vakavinavinaka vakalevu vua na Tamaqu mai Lomalagi me vakatara meda loloma vakatitobu ka loloma tawamudu tiko. Au sa vakavinavinaka vakalevu ki na matavuvale tawamudu. Au vakavinavinaka vakalevu ni sa mai vakatakilai tale vei ira na Nona parofita bula na ituvatuva lagilagi ni veivueti.
Nanuma tiko ni gauna o veibulu kina vua e dua na nomu daulomani, na ituvaki ni yalomu ni ko sa gole tani mai na ibulubulu ka raicalesu na kisinimate galili o ya—ka vakananuma de na kavoro na utomu.
Au vakadinadinataka ena vukuna ga, na noda iVakabula o Jisu Karisito, na yalorarawa, galili, kei na veilecayaki oqori sa na vakaisosomitaki ena dua na siga ki na reki sa ka taucoko. Au vakadinadinataka ni sa rawa meda vakararavi ga Vua ena Nona a kaya:
“Au na sega ni laivi kemudou mo dou luveniyali: au na lako mai vei kemudou.
“Malua mada vakalailai, era na qai sega ni raici au tale na kai vuravura; ia dou sa raici au: niu sa bula, dou na bula talega.”5
Au vakadinadinataka, me vaka e tukuni tiko ena Vunautaka na Noqu Kosipeli, “me vaka ni da vakararavi tiko ki na Veisorovaki i Jisu Karisito, e rawa vei Koya me vukei keda meda vosota na noda vakatovolei, tauvimate, kei na mosi. E rawa ni da vakasinaiti ena reki, vakacegu, kei na veivinakati. Na veika taucoko sara e cala me baleta na bula e rawa me vakadodonutaki mai na Veisorovaki i Jisu Karisito.”6
Au vakadinadinataka ni ena mataka ramase lagilagi o ya ni iMatai ni Tucaketale, era na tu mai na nodra ibulubulu o ira na nomuni daulomani kei na noqu me vaka sa yalataka na Turaga Vakai Koya ka na yaco me taucoko na noda reki. Ni sa bula o Koya, o ira kei keda eda na bula talega. Ena yaca i Jisu Karisito, emeni.
Show References
-
1. Moronai 8:10–12 .
-
2. Nodra iVakavuvuli na Peresitedi ni Lotu: Josefa Simici (2007), 199–200.
-
-
4. Raica na Joni 16:33.
-
5. Joni 14:18–19.
-
6. Vunautaka na Noqu Kosipeli: iDusidusi ki na Veiqaravi ni Daukaulotu (2004), 57.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Ni gauna ko ni na lomani Koya kina, vakararavi Vua, vakadinati Koya, ka muri Koya, ko ni na vakila na Nona loloma kei na veivakadonui.
E dua na dauvolaitukutuku ni dua na mekasini rogo mai Brazil a vakadikeva tiko na Lotu me vakarautaka kina e dua na itukutuku mata ni davui.1 A vakadeuca na noda ivakavuvuli ka laki sikova sara na koronivuli ni kaulotu vata kei na veivale ni veivukei raraba ni tamata. A veivosaki kei ira na veitokani ena Lotu kei ira talega era sega ni veitokani kina. Ena neirau veivakatarogi, e vaka me veilecayaki vakaidina o dauvolaitukutuku oqo ena nona taroga, “Me rawa vakacava ni dua e kaya ni dou sega ni Lotu Vakarisito?” Au kila ni tukuna tiko o koya na Lotu, ia e vaka meu sa moica na taro me sa baleti au ga, kau a tarogi au lo kina, “Au vakaraitaka tiko beka ena noqu bula niu lomana ka dina tiko vua na iVakabula?”
A tarogi ira kina na Farisi o Jisu, “A cava dou lewa ena vuku i Karisito?”2 Ena iotioti ni lewa, na noda cakacaka yadudua vakatisaipeli ena sega ni laki lewai mai vei ira na itokani se meca. Ia, a kaya kina o Paula, “Ni da na tu kecega e na mata ni itikotiko ni veilewai ni Kalou.”3 Ia ena siga o ya na taro ena tarogi vei keda yadua ena vaka oqo, “Na cava na nanuma i Karisito baleti au?”
Ia ena Nona loloma vei ira na kawatamata kecega, ena yalo ni veivunauci sa vakatokai ira kina o Jisu, eso era tiko volivoliti Koya mera dauveivakaisini,4 lialia,5 kei ira sa dau kitaka na ivalavala ca.6 Ena yalo ni duavata sa vakatokai ira kina eso o Jisu mera gone ni matanitu7 ka rarama kei vuravura.8 Ea yalo sega ni veivakadonui a vakatokai ira kina eso me ra tamata mataboko9 ka sega ni vua.10 E vakacaucautaki ira eso mera yalosavasava11 ka viakania ka viagunuva na ivalavala dodonu.12 A tagicaki ira eso e sega na nodra vakabauta13 kei ira sa vakavuravura,14 ia kivei ira eso sa dokai ira ni ra sa tamata digitaki,15 tisaipeli,16 itokani.17 Eda sa qai dui taroga, “Na cava na nanuma i Karisito baleti au?”
E vakatoka kina o Peresitedi Thomas S. Monson na noda gauna oqo me gauna ni gole tani “[mai na veika vakayalo … [vata kei ] na cagi ni veisau [e viko] wavokiti keda vata kei na ivakarau ni bula ni tamata sa [yaco tikoga] me takali tani tiko e matada.”18 Sa yaco tiko oqo na kena sa tubu tikoga na tawavakabauti kei na vakanadakui ni Karisito kei na Nona ivakavuvuli.
Ena ituvaki yavavala vakaoqo, eda sa rekitaka tiko ni da sa tisaipeli i Jisu Karisito. Eda sa raica tiko na liga ni Turaga ni tiko volivoliti keda tu. Sa tuvanaki vakavinaka tu e matada na keda icavacava. “Ia sai koya oqo na bula tawamudu,” a masu o Jisu, “me ra kilai kemuni na Kalou dina duadua ga, kei Jisu Karisito ko koya ko ni a tala mai.”19 Na bula vakatisaipeli ena gauna oqo ni kemu icavacava ena yaco me idole dokai ki na veigauna tawamudu.
Na itukutuku eda sa mai rogoca ena koniferedi oqo sa noda ivakatakilakila veidusimaki mai vua na Turaga ena noda ilakolako ni bula vakatisaipeli. Ni da sa mai vakarorogo tiko ena rua na siga oqo, ka masuta tiko na veidusimaki vakayalo, kei na noda vulica ka masulaka na veitukutuku oqo ena veisiga ni mataka, ena vakalougatataki keda na Turaga ena veidusimaki kivei keda yadudua ena isolisoli ni Yalo Tabu. Na veiyalo vakaoqo ena muataki keda sara yani vakavoleka vua na Kalou, veivutuni, talairawarawa, vakabauta, kei na veivakabauti. Ena sauma mai na iVakabula na noda cakacaka ena vakabauta. “Kevaka sa lomani au e dua na tagane [se yalewa], ena talairawarawa ki na noqu vosa: ena qai lomani koya ko Tamaqu, ia keirau na lako mai kivei koya, ka tiko ga vua.”20
Na kaci nei Jisu “Mo lako mai, mo muri au”21 e sega walega ni baleti ira sa vakarau tu mera laki veisisivi ena Olympics vakayalo. Na kena dina, na bula vakatisaipeli e sega mada ga ni ka ni veisisivi, ia e dua na veisureti ki na tamata kecega. Na noda ilakolako ni bula vakatisaipeli e sega ni cawi wavoki ena rara ni veitau, ka sega talega ni rawa ni vakatauvatani sara ki na dua na cici balavu. Na ka dina oqo e dua na ilakolako ni tawa vanua ni bula taucoko ki na dua na vuravura vakasilesitieli.
Na nona veisureti sa veikacivi tiko ki na ilesilesi ena veisiga. E kaya o Jisu: “Kevaka dou sa lomani au, dou talairawarawa ki na noqu vunau.”22 “Kevaka e dua sa via muri au, me kakua ni muria na lomana, ia me colata ga na nona kauveilatai, ka muri au.”23 Eda na sega beka ni vinaka tu ga ena veisiga yadudua, ia kevaka meda tovolea tikoga yani, sa vakataucokotaki tu ena veisureti i Jisu na veivakayaloqaqataki kei na inuinui: “Dou lako mai vei au, koi kemudou vakayadua ga sa oca ka colata nai colacola bibi, ia kau na vakacegui kemudou.”24
Ena veivanua cava ga ko lako voli kina ena nomu bula vakatisaipeli, ko sa mua tiko ena salatu dodonu, na salatu ki na bula tawamudu. Sa rawa meda veilaveti ka veivaqaqacotaki vakaikeda ena veisiga cecere ka bibi sa tu mai liu. Se cava ga na veika dredre ena tadravi keda mai, na noda malumalumu, se na veika tawa rawai e volivoliti keda, meda sa vakabauta ga na Luve ni Kalou, ni a kaya, “Sa rawarawa na ka kecega vua sa vakabauta.”25
Meu wasea mada e rua na ivakaraitaki ni cakacaka ni bula vakatisaipeli. Na kena imatai mai na bula nei Peresitedi Thomas S. Monson, ni a vakaraitaki kina na kaukauwa ni loma vinaka rawarawa kei na ivakavuvuli i Jisu, “Ia ko koya sa uasivi cake vei kemudou me nomudou tamata ko koya.”26
Voleka ni 20 na yabaki sa oti, a vosa kina o Peresitedi Monson ena koniferedi raraba me baleta e dua na goneyalewa yabaki 12 e tauvi kenisa. A tukuna kina na nona yaloqaqa o goneyalewa kei na nodra loma vinaka na nona itokani mera kauti koya cake ki na Ulunivanua o Timpanogos ena lomai Utah.
Ena vica na yabaki sa oti au a sotavi Jami Palmer Brinton ka rogoca mai vua e dua tale na italanoa e duidui toka na kena irairai—na irairai ni veika a cakava vua o Peresitedi Monson.
A sotavi Peresitedi Monson o Jami ena Maji ni 1993, ni oti toka e dua na siga a tukuni vua ni dua na vuce e toka dela ni duruna imatau sa vuki totolo me sa kenisa ni sui. Ena veivuke nei tamana, a vakayacora o Peresitedi Monson na veivakalougatataki ni matabete, ka yalataka, “Ni na tiko ena yasamu imatau o Jisu kei na yasamu imawi me laveti iko cake.”
“Niu sa biuta na nona valenivolavola ena siga o ya,” a kaya o Jami, “Au a sereka e dua na baluni a vesu toka ena noqu wilijea ka solia vua. ‘O ni Totoka Duadua!’ a volai toka ena matanivola ramase.”
Ni vakayacori tiko vua na veiqaravi ni kemocerapi kei na veisele me vakabulai na yavana, a sega ni guilecavi koya o Peresitedi Monson. E kaya kina o Jami, “A vakaraitaka o Peresitedi Monson na ibalebale ni bula dina vakatisaipeli i Karisito. A laveti au cake o [koya] mai na rarawa ki na inuinui e cecere ka veivauci.” Ni oti e tolu na yabaki mai na imatai ni nodrau sota, a laki sotavi Peresitedi Monson tale o Jami, ena nona valenivolavola. Ni oti na nodrau veivosaki, a vakayacora o koya e dua na ka ena sega vakadua ni guilecava o Jami. Me vaka ga na nona dauveinanumi o Peresitedi Monson, a vakurabuitaki Jami ena nona solia lesu vua na baluni vata ga a solia vua ena tolu na yabaki sa oti. “O totoka duadua o iko!” a volai toka ena baluni. A maroroya toka ga o koya, ni kila ni na lesu tale yani o Jami ki na nona valenivolavola ni sa na vakabulai mai na kenisa. Ni oti e tinikava na yabaki mai na imatai ni gauna rau sota kina kei Jami, a vakayacora o Peresitedi Monson na nodrau vakamau o Jami Palmer kei Jason Brinton ena Valetabu e Salt Lake.27
Eda rawa ni vuli vakalevu sara mai na bula vakatisaipeli nei Peresitedi Monson. E dau vakananuma wasoma vei ira na Vakaitutu Raraba mera dau nanuma tiko na taro rawarawa oqo: “Na cava beka ena cakava o Jisu?”
A kaya o Jisu vei koya na turaga ni valenilotu, “Kakua ni yalolailai, vakadinata ga.”28 Na bula vakatisaipeli sai koya na vakadinati Koya tiko ena veigauna ni tiko vakacegu kei na vakadinati Koya tiko ena veigauna dredre, ena gauna ni noda rarawa kei na rere e vakamaravutaki duadua ga ni da sa vakadeitaka ni sa lomani keda o Koya ka sa dau cakava o Koya na veika sa yalataka.
E dua na gauna sa oti au a sotava kina e dua na matavuvale ka ivakaraitaki totoka ni ivakarau meda vakadinati Koya. Rau a tukuna vei au o Olgan kei Soline Saintelus mai Port-au-Prince, Haiti, na nodrau italanoa.
Ena ika 12 ni Janueri, 2010, a cakacaka tiko o Olgan ka a tiko o Soline e valenilotu ena gauna a cakuvu kina e dua na uneune levu e Haiti. Ena gauna oqo ratou a tiko na luvedrau e tolu, Gancci, yabaki lima, Angie, yabaki tolu, kei Gansly, yabaki dua, e nodratou itikotiko vale saumi kei na dua na itokani.
E vakaitamera na vakacacani ni vanua kecega. O ni na nanuma tiko, ni ra a mate kina e tini ka udolu na tamata ena Janueri o ya mai Haiti. Rau a qai cici yani ena nodrau igu taucoko o Olgan kei Soline ki na nodrau vale saumi vei iratou na luvedrau. Sa kasura vakadua na vale saumi tabatolu e ratou tiko kina na matavuvale Saintelus.
Ratou a sega ni dro rawa na gone. Sa sega ni vakayacori rawa na veivueti ki na dua na valelevu sa kasura tu vakadua.
Rau a kaulotu tudei talega o Olgan kei Soline Saintelus ka rau a vakamau ena valetabu. E rau vakadinata na iVakabula kei na Nona yalayala vei rau. Ia sa mai kavoro na utodrau. Rau sa tagi lagalaga.
A kaya vei au o Olgan ena nona gauna butobuto duadua sa tekivu me masu. “Tamaqu Vakalomalagi ke vakakina na lomamuni, ke dua wale mada ga na luvequ se bula tiko, ni yalo vinaka, ni yalo vinaka vukei keitou.” A lako wavokita vakavica vata na valelevu oqo, ka masu me vakauqeti vakayalo. Era saga o ira na vakaitikotiko e kea mera vakacegui koya ka vukei koya me ciqoma ga ni ra sa mai vakaleqai na luvena. E tomana tikoga o Olgan me lako wavokita tiko na icaca ni valelevu sa kasura ena vakanuinui tiko, kei na masu. A qai yaco vakasauri e dua na ka veivakurabuitaki. A rogoca o Olgan ni vaka me voqa vakayawa mai na tagi ni dua na gonelailai. Oqo na tagi nei luvena.
Era a kekeli vakaukauwa ena icaca ni vale me vica vata na auwa o ira na vakaitikotiko e kea, ka ra solibula kina. Ena butobuto ni bogi, ni rogo tiko na vadugu kaukauwa ni ituki kei na jisili, era a rogoca na dauveivueti e dua tale na voqa. Era a muduka na nodra kelikeli ka vakarorogo. Era a sega ni vakabauta na veika era sa rogoca. A voqa ni dua na domo ni gone—ka lagasere tiko. A qai kaya e muri o Gancci yabaki lima ni kila ni na rogoci koya o tamana kevaka me na lagasere. Ena bibi dina ni vurumeme ni valevatu ka na rawa me vakavuna me laki musuki laivi kina na ligana, a lagata tiko o Gancci na nona sere taleitaki, “Au Luve ni Kalou.”29
Ni toso na gauna ena lomaloma ni buto, mate, kei na nuiqawaqawa baleti ira e vuqa tale na luvena tagane kei na luvena yalewa talei na Kalou e Haiti, a yaco e dua na cakamana vei iratou na matavuvale Saintelus. E ratou a vueti bula o Gancci, Angie, kei Gansly mai na ruku ni valelevu a yanaraki vakadua e ra.30
Na cakamana ena sega ni dau yaco vakatotolo mai. Ena so na gauna eda vakataroga vakabibi se cava e sega ni yaco kina e ke ena gauna oqo na cakamana keitou a masulaka tiko vagumatua. Ia ni da vakararavi tikoga vua na iVakabula, ena yaco mai na caka mana sa yalataki tu. Ena bula oqo se ena kena e tarava, ena vakavinakataki na ka kecega. E kaya na iVakabula: “Me kakua ni rarawa na lomamudou, se rere.”31 “Dou na kunea e vuravura na rarawa: ia mo dou vakacegu; au sa vakamalumalumutaki vuravura.”32
Au vakadinadinataka ni gauna ko ni na lomani Koya kina, vakararavi Vua, vakadinati Koya, ka muri Koya, ko ni na vakila na Nona loloma kei na veivakadonui. Ko ni na taroga, “Na cava na nanuma i Karisito baleti au?” ko na kila ni ko sa Nona tisaipeli; ko ni sa Nona itokani. Mai na Nona loloma veivueti ena vakayacora vei iko na veika ko sega ni cakava rawa vakai iko.
Eda sa waraka vagumatua tiko oqo na itinitini ni vosa ni noda parofita lomani. A tabaki o Peresitedi Thomas S. Monson me dua na iApositolo ni Turaga o Jisu Karisito ena gauna au se yabaki 12 tiko kina. Sa sivia oqo na 48 na yabaki na noda sa vakalougatataki meda rogoca tiko na nona vakadinadinataki Jisu Karisito. Au sa vakadinadinataka ni sai koya na iliuliu ni iApositolo ni iVakabula ena vuravura oqo.
Ena loloma levu kei na veidokai vei ira na vuqa na tisaipeli i Jisu Karisito era sega ni lewe ni Lotu oqo, ena yalo malumalumu eda sa vakaraitaka raraba kina ni ra sa tadu lesu mai na agilosi ki vuravura ena noda gauna oqo. Sa vakalesuimai na Lotu i Jisu Karisito, ena kaukauwa, cakacakatabu vakalotu, kei na veivakalougatataki mai lomalagi. Na iVola i Momani sa dua tale na ivakadinadina kei Jisu Karisito.
Au vakadinadinataka ni o Jisu Karisito na iVakabula kei vuravura. A vakararawataki ena vuku ni noda ivalavala ca ka a tucake tale ena ikatolu ni siga. Sa tucake tale o Koya. Ena dua na siga mai muri, ena tekiduru na duru kecega ka vakatusa na yame kecega ni sai Koya na Karisito.33 Ena siga o ya, eda na sega ni kaya kina, “Era sa vakadonui au beka na tamata niu sa Vakarisito?” Ena gauna o ya, eda na raici Koya vagumatua ga, ka umanaki na yaloda ena taro, “Na cava na nanuma i Karisito baleti au?” E bula tiko o Koya. Sa noqu ivakadinadina oqo ena yaca i Jisu Karisito, emeni.
Mostrar las referencias
-
1. Raica na Andre Petry, “Entre a Fé e a Urna,” Veja, Nove. 2, 2011, 96.
-
2. Maciu 22:42.
-
3. Roma 14:10.
-
4. Raica na Maciu 6:2.
-
5. Raica na Maciu 23:17.
-
6. Raica na Maciu 7:23.
-
7. Raica na Maciu 13:38.
-
8. Raica na Maciu 5:14.
-
9. Raica na Maciu 15:14.
-
10. Raica na Maciu 13:22.
-
11. Raica na Maciu 5:8.
-
12. Raica na Maciu 5:6.
-
13. Raica na Maciu 17:17.
-
14. Raica na Joni 8:23.
-
15. Raica na Joni 6:70.
-
16. Raica na Joni 13:35.
-
17. Raica na Joni 15:13.
-
18. Thomas S. Monson, “Stand in Holy Places,” Liaona, Nove. 2011, 83, 86.
-
19. Joni 17:3.
-
20. Joni 14:23.
-
21. Luke 18:22.
-
22. Joni 14:15.
-
23. Luke 9:23.
-
24. Maciu 11:28.
-
25. Marika 9:23.
-
26. Maciu 23:11.
-
27. Jami Brinton, ivola vei koya e vola, 27 ni Janu., 2012.
-
28. Mark 5:36.
-
29. “Au Luve ni Kalou,” Nodra iVolanisere na Lalai, 2–3.
-
30. Mai na dua na veitalanoa kei Olgan kei Soline Saintelus ena ika 10 ni Fepe., 2012; raica talega na Jennifer Samuels, “Boy Sings Primary Songs until Rescued in Haiti,” iTukutuku ni Lotu, 30 ni Janu., 2010.
-
31. Joni 14:27.
-
32. Joni 16:33.
-
33. Raica na Roma 14:11.


text:
Martin Luther
Sucu ena 10 Noveba 1483, e Jamani. Vuli ena Univesiti mai Erfurt kei Wittenberg. Vakota e 95 na ivunau ena katuba ni Castle Church me saqata kina e vuqa na ivakavuvuli ni Lotu Katolika vaka- Roma, ka okati kina na nodra dau soli ilavo na tamata me ra vosoti kina mai na nodra ivalavala ca. Mate ena 18 ni Feperueri 1546. William Tyndale: Sucu e Welesi ena 1494. Vuli e Okosivote kei Cambridge. Vakadewataka na Veiyalayalati Vou ki na vosa Vakavalagi. Solia me ra wilika na tamata na ivolanikalou me rawa ni ra kila kina na ivunau lasu kei na nodra lasulasu na iliuliu vakalotu. A vakamatei o koya ena ika 6 ni Okotova 1536.


text: 1Tukuna tiko ga vei ira na tamata lotu me ra dau talairawarawa ki na matanitu kei ira na veiliutaki; me ra talairawarawa vei ira ka vakarau tu me ra cakava na veieakacaka vinaka kece ga. 2Me ra kakua ni vosavakacacataka e dua na tamata se dau veivala, ia me ra yalomalua ga ka vakarokorokotaki ira na tamata kece ga. 3Ni ko i keda vaka i keda eda a lialia ka dau talaidredre e liu. Eda a vakacalai ka vakabobulataki e na gagadre kei na veimataqali marau e vuqa. E a sinai na noda bula e na veiqati ca kei na vuvu. Era a cati keda na tamata ka da a veicati vaka i keda. 4Ia ni sa vakatakilai mai na yalo vinaka kei na loloma ni Kalou na noda i Vakabula, 5sa vakabulai keda ko koya. E a sega ni vakabulai keda e na vuku ni noda caka dodonu, e na vuku ga ni nona loloma. Sa vakabulai keda ni sa vakasavasavataki keda e na veivakasucumi vou kei na veivakavoui ni Yalo Tabu. 6Ni sa sovaraka vakayauyau mai na Yalo Tabu na Kalou e na vuku i Jisu Karisito na noda i Vakabula, 7me da vakadonui kina e na nona loloma ka me da taukena kina na bula tawa mudu eda namaka tiko. 8Sa dina na veika kece au sa tukuna oti oqo. Au vinakata mo vakabibitaka tiko ga na veika oqo, me ra cakava tiko ga kina na ka vinaka ko ira era vakabauta na Kalou ni sa vinaka na veika oqo ka yaga raraba vei ira na tamata. 9Ia mo kakua ni vakaitavi e na veileti sega na betena, na tuva kawa, na veiba, kei na veiletitaka na lawa i Mosese ni ra sa ka mate wale ga ka tawa yaga. 10Ia kevaka ko sa vunauca vakarua e dua e vakavuna tiko na veisei ka sega tiko ga ni rogoca, mo kakua tale ni kauwaitaka na tamata koya. 11Sa yaga mo kila ni sa tamata ca na tamata koya ka sa vakaraitaka na nona i valavala ca ni sa cala dina. 12E na gauna au na tala yani kina vei iko e dua vei rau ko Aritema se ko Tikiko tovolea sara e na nomu i gu taucoko mo lako mai vei au ki Nikopoli, niʼu sa nakita tiko meʼu na la'ki tiko e kea e na vula i liliwa. 13Tovolea mo vukei Sina na loya kei Apolosa e na nodrau i lakolako, me kua ni dua na ka e leqa vei rau. 14Me ra vakavulici tale ga na noda me ra dau cakacaka e na vei cakacaka e dodonu ka vinaka, me ra rawata kina na veika a yaga e na nodra bula, ka me kakua ni tawa yaga tu ga na nodra bula. 15Era sa loloma tu yani vei iko ko ira kece sara era tiko vata kei au. Keimami sa loloma kece sara tale tu ga yani vei ira na noda i tokani e na vakabauta. Me sobuti kemuni kece ga na loloma ni noda Kalou.